Uunga

**siunnersuut**

Aningaasanik nuussinermi paasissutissat ilanngullugit nassiunneqartussat pillugit Kalaallit Nunaannut inatsit

**§ 1.** Aningaasanik nuussinermi aamma pigisat nalillit kryptot ilaannik nuussinermi paasissutissat ilanngullugit nassiunneqartussat pillugit aamma peqqussummik (EU) 2015/849-mik allannguineq pillugu Europa-Parlamentip aamma Rådetip aalajangersagaanni (EU) 2023/1113, 31. maj 2023-meersumi aalajangersakkat, tak. inatsimmut matumunnga ilanngussaq 1, Kalaallit Nunaannut atuupput.

**§ 2.** Erhvervsministeri Naalakkersuisunut tusarniaareerluni aalajangersakkami aalajangersakkanik atuineq pillugu Kalaallit Nunaannut malittarisassanik aalajangersaassaaq, tak. ilanngussaq 1, aalajangersakkani allannguutit Kalaallit Nunaannut pissutsinut naapertuuttut eqqarsaatigalugit.

**§ 3.** Aalajangersakkami artikeli 4-miit 8-mut, 10-miit 12-imut, 14-miit 21-mut aamma 26-mik piaaraluni imaluunniit peqqarniitsumik mianersuaalliorluni unioqqutitsinermut, tak. ilanngussaq 1, akiligassiilluni pineqaatissiisoqarsinnaavoq. Pissutsini immikkut ittuni annertunerusumik pisoqarfiusuni, Kalaallit Nunaannut pinerluttulerinermik inatsit malillugu akiliisitaanermit allaanerusumik pineqaatissiisoqarsinnaavoq.

*Imm. 2.* Ingerlatseqatigiiffiit il. il. (inuit inatsisitigut pisinnaatitaasut pisussaatitaasullu), Kalaallit Nunaannut pinerluttulerinermik inatsimmi kapitalit 5-imi malittarisassat malillugit, pinerlunnermut akisussaatinneqarsinnaapput.

**§ 4.** Inatsit ulloq 30. december 2024 atuutilissaaq.

*Imm. 2.* Aningaasanik nuussinermi paasissutissat ilanngullugit nassiunnertussat pillugit inatsit nr. 326, 30. marts 2019-meersoq atorunnaarsinneqarpoq.

*Inatsisissatut siunnersuummut oqaaseqaatit*

*Oqaaseqaatit nalinginnaasut*

1. Aallaqqaasiut

2. Inatsisissatut siunnersuummut tunuliaqutaasut

3. Aningaasanik nuussisarnermut Kalaallit Nunaannut aalajangersakkap 3.-ata naammassineqarnera

3.1.Inatsisit atuuttut

3.2.Erhvervsministeriemi isumaliutigineqartut aammalu aaqqissuussineq siunnersuutaasoq

4. Naalagaaffiit peqatigiit nunarsuarmi anguniagaannut kingunissai

**5. Naalagaaffeqatigiinnermut kingunissai**

**6.** **Aningaasaqarnikkut kingunissai aamma atuutilersitsinerup pisortanut kingunissai**

7. Inuussutissarsiortunut il. il., aningaasaqarnikkut aamma allaffissornikkut kingunissai

8. Innuttaasunut allaffissornikkut kingunissai

9. Silap pissusianut kingunissai

10. Avatangiisinut aamma pinngortitamut kingunissai

11. EU-mi inatsiseqarnermut tunngasut

12. Oqartussaqarfiit aamma suliniaqatigiiffiit il. il. tusarniaavigineqartut

13. Immersugaq eqikkaaffiusoq

1. **Aallaqqaasiut**

Aningaasanik nuussinermi, aammalu pigisat nalillit kryptot ilaannik nuussinerni paasissutissat ilanngullugit nassiunneqartussat pillugit Europa-Parlamentip aamma Rådetip aalajangersagaanni (EU) 2023/1113, 31. maj 2023-meersumi (aningaasanik nuussisarnermut aalajangersakkat 3.-at) aalajangersakkanut assingusunik aalajangersakkanik Kalaallit Nunaannut piviusunngortitsinissaq, inatsisissatut siunnersuummi siunertaavoq. Peqqussut inatsimmut ilanngussatut naqiterneqarumaarpoq.

Pinerlunnikkut aningaasarsianik malunnarunnaarsaanissamut imaluunniit peqqarniisaarnianik aningaasalersuinermut, aningaasalersuinermik aaqqissuussamik atornerluinissamut pitsaaliuinermik iliuusissat pillugit Europa-Parlamentip aamma Rådetip peqqussutaat (EU) 2015/849, 20. maj 2015-meersoq ilaatillugu aningaasanik nuussisarnermut aalajangersakkat 3.-at, tassaapput pinerlunnikkut aningaasarsianik malunnarunnaarsaanissamut imaluunniit peqqarniisaarnianik aningaasalersuinermut pitsaaliuinermut aammalu akiuiniarnermut EU-mi eqqartuussisarnermi sinaakkutit. Europa-Parlamentip aamma Rådetip peqqussutaat (EU) 2015/849, 20. maj 2015-meersoq, Kunngip peqqussutaatigut Kalaallit Nunaannut atuutilersinneqareersumi pinerlunnikkut aningaasarsianik malunnarunnaarsaasarneq pillugu inatsimmi ilanngunneqarnikuuvoq. Maleruagassatigut, pinerlunnianit aningaasalersuinermik aaqqissuussinermik atornerluiniarnermut pitsanngorsagaasumik maleruagassiuinissaq aamma suliniuteqarnissaq kissaatigineqarpoq.

Pinerlunnikkut aningaasarsianik malunnarunnaarsaanermut, peqqarniisaarnianik aningaasalersuinermut aamma sakkutuut sakkuinik aserortererujussuassutaasartunik, assigisaannillu siaruarterinermut akiuiniarnermik Kalaallit Nunaat Financial Action Task Force, FATF-imut ilaavoq, tassunga ilagitillugu, aningaasanik nuussisarnermut aalajangersakkat 3.-annik, pinerlunnikkut aningaasarsianik malunnarunnaarsaanermik aamma peqqarniisaarnianik aningaasalersuinermik pinngitsoortitsinissaq siunertaralugu FATF-ip innersuussutaanik nunarsuaq tamakkerlugu piviusunngortitsinissaanik qulakkeerinissamut pisussaaffeqarluni.

Aningaasanik nuussisarnermut aalajangersakkat 3.-at, tak. ilanngussaq 1, Kalaallit Nunaanni suliffeqarfiit aningaasarsiornermik ingerlataqartut, nunat suleqatigiit avataanniittunut aningaasanik nuussassanik, annertunerusumik piumasaqaatitaqanngitsumik Danmarkimi pissutsit assigalugit aningaasanik nuussisinnaassapput aamma tigusisinnaallutik. Tamanna taamatuttaaq, assersuutigalugu aningaaseriviit naalagaaffeqatigiinnerup iluani nuussinernik ingerlaannaq akuersisinnaanerannik periarfissiissaaq, taamaalilluni, ingerlaannaq nuussinermik taaneqartartumik, kontomiit kontomut ingerlaannartumik, ulloq unnuarlu, ukioq kaajallallugu nuussisoqarsinnaalluni.

1. **Inatsisissatut siunnersuummut tunuliaqutaasoq**

Kalaallit Nunaannut aningaasanik nuussisarnermut aalajangersakkat 3.-anni aalajangersakkanut assingusunik, aalajangersakkanik piviusunngortitsinissaq inatsisissatut siunnersuutip imarivaa. Kalaallit Nunaallu EU-mut ilaasortaanngimmat, tamanna inatsisitigut pisariaqarpoq. Aningaasanik nuussisarnermut aalajangersakkat 3.-at malillugu – Kalaallit Nunaanni pissutsinut tulluarsakkanik – Danmarkimi atuuttunut maleruagassanut assingusunik, Kalaallit Nunaannut malittarisassanik atuuttoqarnissaa inatsisissatut siunnersuutikkut qulakkeerneqassaaq.

Aningaasanik nuussisarnermut aalajangersakkat 3.-nik, pigisanik nalilinnik virtuelinik nuussinernik paasiniaasinnaanerup piuminarnerulersinnissaa siunertaralugu, pigisanut nalilinnut kryptonut kiffartuussissutinik tuniniaasut, peqqussummut ilaatinneqalerput. Allannguutit tamakkua malitsigisaannik, pigisanik nalilinnik virtuelinik nuussinermi, pigisanut nalilinnut kryptonut kiffartuussissutinik tuniniaasut, nuussinernik tamakkuninnga pisisoq aamma pisinermik tigusisoq pillugit paasissutissat ilanngullugit nassiuttassavaat.

Kalaallit Nunaanni aningaaseriveqarnermik susassaqarfimmi, pinerlunnikkut aningaasarsianik malunnarunnaarsaanermut aamma peqqarniisaarnianik aningaasalersuinermut akiuiniarluni suliniutinik sukaterinissaq inatsisissatut siunnersuummik siunertaavoq.

Inuussutissarsiornermik suliassaqarfiup ilaa Kalaallit Nunaata tigoreerpaa. Kalaallit Nunaanni aningaasarsiornermik ingerlatsinerup aqunneqarnera suli tiguneqanngilaq, taamaalilluni danskit oqartussaqarfiisa ataanni danskit suli akisussaaffigalugu.

Aningaaseriveqarnermut tunngasuni Danmarkimi Kalaallit Nunaannilu inatsisit amerlanersaanni nunani tamalaani malittarisassat, ilanngullugit minnerunngitsumik EU-mi inatsisitigut pituttuisumik akuersissutit, tunngavigineqarput. Taamaalilluni ukiuni kingulliunerusuni aningaasaqarnermik suliassaqarfimmi maleruagassiuineq EU-p oqartussaaffigisaanik ingerlanneqartarnera nalinginnaaleriartorpoq. Taamatut maleruagassiorneq, ilaatigut peqqussutitigut imaluunniit malittarisassiatigut aamma eqqartuussivinni allagaatitigut, piviusunngortitsineq eqqarsaatigalugu maleruagassatut teknikkikkut pitsaassusiliinernik kiisalu piviusunngortitsinissamik teknikkikkut pitsaassusiliinertigut ingerlanneqartarpoq. Aningaaseriveqarnikkut EU-mi inatsisit amerlanersaat nunat ilaasortaasut akornanni malittarisassat pituttuisut atorlugit suliarineqartarput. Taamaannera naalagaaffiit ilaasortaasut tamarmiusut akornanni aningaaseriveqarnikkut patajaannerulernerinut tapertaasinnaammat, EU-mi aningaaseriveqarnikkut aaqqissuussani assigiinnik maleruagassaqarnissaq isumannaarneqarpoq.

Europæiske Unionimi Isumaqatigiissummi (TEUF) artikeli 288 malillugu aalajangersagaq nalinginnaasumik atuuttuuvoq. Pineqartuni ataasiakkaani tamani pituttuisuuvoq, naalagaaffinnullu ilaasortaasunut tamanut atuulluni. Kalaallit Nunaat EU-mut ilaasortaanngilaq, aalajangersakkallu aningaasanik nuussisarnermut aalajangersakkat 3.-anni aalajangersakkat assigisaat Kalaallit Nunaannut atuutilersinneqassappata, tamanna inatsisitigut pisussaavoq.

Taamaalilluni danskit inatsisaata imarisai aalajangersakkap imarisaata assigissavai, ilusiligaanermigulli danskit inatsisissatut siunnersuutaat qangatoortut assigissallugit. Inatsisissatut siunnersuut taamaattoq assersuutigalugu inatsisissatut siunnersuummi aalajangersakkanut ataasiakkaanut, tassalu peqqussummi immikkoortortat ataasiakkaat tamarmik assigisaannut, oqaaseqaatinik imaqassaaq, naak peqqussut oqaaseqaatinik nalinginnaasunik immikkulluunniit ittunik imaqanngikkaluartoq, taamaallaalli aallaqqaasiutaasunik oqaasertaqarluni.

Aalajangersakkat inatsisitut oqaasertaqartilerlugit, taakkununnga atasunik oqaaseqaatitalinnik il. il. allaqqiinermik maanna suleriaaseq, oqartussanut piffissamik annertuumik atuinartuuvoq.

Taamaattumik aningaasanik nuussisarnermut aalajangersakkat 3.-nik Kalaallit Nunaannut sukkasuumik piviusunngortinnissaata qulakkeernissaanut, taamaalillunilu aningaaseriveqarnermik suliassaqarfimmi naalagaaffeqatigiinnerup iluani assigiissaartumik maleruagassaqartilernissaanut tamaviaaruteqarnerit maanna suleriaasiusumit ajornakusoortinneqarput. Tamanna imatut kinguneqarsinnaavoq, Kalaallit Nunaanni inatsisit EU-mi pitsaassusiliussanut atuuttunut malinnaajunnaartut, taamaanneratalu aningaasanik nuussinerit pineqartillugit, Kalaallit Nunaat nunatut pingajuusutut isigineqalerluni.

Unamminiagassat tamakkua pinaveersaartinniarlugit inatsisissatut siunnersuutitigut siunnersuutigineqarpoq, aalajangersagaq naammassineqassasoq inatsimmut ilanngussatut naqiterneqarluni.

Taamaalilluni inatsisissatut siunnersuut manna Kalaallit Nunaannut, danskit inatsisissaannut siunnersuummik imaqarpoq, aningaasanik nuussisarnermut aalajangersakkat 3.-ni aalajangersakkat Kalaallit Nunaannut atuuttussanngorlugit. Aalajangersakkami aalajangersakkat qallunaatut inatsimmi oqaasertaliussatut allaqqinneqassanngillat, kisianni danskit inatsisaannut ilanngussatut immiunneqassallutik. Sukumiinerusumik, aningaasanik nuussisarnermut aalajangersakkat 3.-ata imarisaa pillugu paasissutissanik pisariaqartitsisoqartillugu, immikkoortumut 3.2-mut innersuussisoqarpoq.

Akuusunut, tassunga ilagitillugit Kalaallit Nunaanni aningaaseriviit, aningaasanik nuussinermut peqqussutit pingajuannut naleqqiullugu EU-p sinnerani malittarisassat assigisaasa atuutilernissaat inatsisissatut siunnersuummik matuminnga isumannaarneqarpoq. Aningaasanik nuussinermut atatillugu Kalaallit Nunaata nunatut pingajuusutut isigineqannginnissaa tamatuma kingunerissavaa.

Inatsimmut ilusiliussamik toqqarneqartumik, matumani Kalaallit Nunaannut aningaasanik nuussinermut inatsimmi siunnersuutigineqartumi malittarisassat, EU-mi aalajangersakkamut, ilaatigut EU-mi eqqartuussivimmit nassuiarneqarumaartumut, tak. ilanngussaq 1, attuumassuteqartoq erseqqissarneqarpoq.

Aalajangersakkami malittarisassat il. il. atornissaat pillugu Kalaallit Nunaannut malittarisassanik aalajangersaanissamut erhvervsministeri piginnaatitaavoq. Tamanna inatsisitut tunngavigalugu Kalaallit Nunaanni pissutsit apeqqutaatillugit naleqqussaanerit il. il. suliarineqarsinnaapput.

Kalaallit Nunaannut tunngasunik ministeriap sulianik suliarinnittarnerat pillugu Statsministeriap ilitsersuutaani nr. 9001, 2. januar 2023-imeersumi malittarisassat naapertorlugit inatsisiliornermik suliamut Kalaallit Nunaat akuutinneqarpoq.

1. **Aningaasanik nuussisarnermut Kalaallit Nunaannut aalajangersakkap 3.-ata naammassineqarnera**
   1. **Inatsisit atuuttut**

Aningaasanik nuussinermi paasissutissat ilanngullugit nassiuttagassat pillugit Kalaallit Nunaannut inatsit atuuttoq, nuussisartut tigusisartut imaluunniit aningaasanik nuussinermi peqataasartut, ilaatigut akiliisoq aamma akiliutinik tigusisoq pillugit paasissutissanik ilanngussilluni nassiussisarnissaq pillugu, Kalaallit Nunaanni akiliinernut kiffartuussisartunut piumasaqaatinik imaqarpoq.

Akiliisoq aamma akiliutinik tigusisoq pillugit paasissutissanik ilanngussilluni nassiussisarnissaq pillugu Inatsisit atuuttut ullumikkut piumasaqaateqarfiupput. Akiliisup aamma akiliutinik tigusisup akiliuteqartarnermut kiffartuussisui kiisalu akiliuteqartarnermut akunnermiliuttutut ingerlatitseqqiisartut, paasissutissat piumasaqaataasut tamarmik tassunga ilagitillugit nassiunneqartarnissaat aammalu naammattumik uppernarsaasigaanissaat qulakkiissavaat.

Aammattaaq, akiliinernik kiffartuussisut, niueqatigiinnermut atatillugu attavigiittoqalersinnagu, imaluunniit periarfissaasutigut nuussisoqartillugu, inuk pillugu paasissutissanik passussinermi piumasaqaatitut siunertaasutut, pisisartumut paasissutissat tunniuttassagaat, piumasaqaataavoq. Paasissutissat taamaattut, assersuutigalugu tassaasinnaapput, nalunaarsuinermut akisussaasup kinaassusia. Tamatuma saniatigut akiliisitsinermut kiffartuussisuusup, pinngitsoorani imaluunniit nammineq piumassutsimik apeqqutinik akinerussanersoq kiisalu takunnissinnaatitaanermut periarfissaqarnersoq imaluunniit tamanna ajornarnersoq, ilisimatitsissutigissavaa.

* 1. **Erhvervsministeriami isumaliutigineqartut aammalu aaqqissuussineq siunnersuutaasoq**

Inatsisissatut siunnersuut Kalaallit Nunaannut danskit inatsisissaannut siunnersuummik imaqarpoq, taamaalilluni aningaasanik nuussisarnermut aalajangersakkat 3.-anni aalajangersakkat Kalaallit Nunaannut atuutilissallutik. Aalajangersakkami aalajangersakkat, danskit inatsisaattut oqaasertalersuinertut allaqqinneqassanngillat, kisianni naalagaaffiup inatsisaanut ilanngussatut ikkunneqassallutik.

Aningaasanik nuussisarnermut aalajangersakkat 3.-nnik, Kalaallit Nunaanni aningaaseriveqarnikkut suliffeqarfiit, aningaasanik nuussinermut nunat peqatigiit avataanniittunut nunanut piumasaqaataasunik, annertunerusumik piumasaqaatitaqanngitsumik, Danmarkimi pissutsit assigalugit, aningaasanik nuussisinnaassapput tigusisinnaassallutillu. Tamanna aammattaaq assersuutigalugu naalagaaffeqatigiinnerup iluani, ingerlaannartumik nuussinernik akuersisinnaanerannik, aningaaserivinnut periarfissiissaaq, taamaalilluni ingerlaannartumik nuussinertut taaneqartartumik ulloq unnuarlu ukiup ullui tamaasa, kontomiit kontomut ingerlaannaq nuussinermik naammassinnissinnaaneq periarfissaalerluni.

Inatsisissatut siunnersuummik matuminnga, tassunga ilagitillugit Kalaallit Nunaanni aningaaseriveqarfiit, Danmarkimi, aamma taamaalilluni EU-mi aningaasanik nuussisarnermut aalajangersakkat 3.-anut naleqqiullugu malittarisassat assigiissagaasut atuunnissaat, peqataasunut qulakkeerneqassaaq. Aningaasanik nuussinermut atatillugu Kalaallit Nunaata, nunatut pingajuusutut isigineqannginnissaa tamatuma kingunerissavaa. Taamaalilluni ullumikkut Kalaallit Nunaata atorsinnaavai, danskit aningaasanik nuussassanik akuersissuteqartarnermut aaqqissuussai nalinginnaasut, Kalaallit Nunaanni aningaaseriviit ullumikkut atugarisaat.

Taamatuttaaq inatsisissatut siunnersuummi pigisanut nalilinnut virtuelinut kiffartuussinernik tuniniaasut, pigisanik nalilinnik virtuelinik nuussinernik paasiniaasinnaanissap piuminarsarnissaa siunertaralugu, aalajangersakkamut ilaatinneqarput, tak. ilanngussaq 1. Tamakkua allannguutit malitsigisaannik, pigisanut nalilinnut virtuelinut kiffartuussinernik tuniniaasut, pigisanik nalilinnik kryptonik nuussinerni, nuussinernik tamakkuninnga pisisoq aamma pisinermik tigusisoq pillugit paasissutissat ilanngullugit nassiuttassavaat.

Taamaalilluni inatsisissatut siunnersuutitigut, Kalaallit Nunaanni aningaaseriveqarnermik susassaqarfimmi, pinerlunnikkut aningaasarsianik malunnarunnaarsaasarnermut aamma peqqarniisaarnianik aningaasalersuisarnermut akiuiniarnermut suliniuteqarneq pitsanngorsarneqassaaq.

Aningaasanik nuussisarnermut aalajangersakkat 3.-at, inatsimmut ilanngussatut naqiterneqassasoq siunnersuutigineqarpoq. Peqqussut allaqqaasiummik, aamma kapitalinut 10-nut agguataagaasunut, ilanngutassianik 40-nik imaqarpoq.

Aalajangersakkami aalajangersakkat, ataani immikkoortuaqqani, aalajangersakkami aalajangersakkanik kapitalinut immikkoortunullu agguataarinermik aallaaveqartuni, nassuiarneqarput.

Aningaasanik nuussisarnermut aalajangersakkat 3.-anni aalajangersakkat, ulloq 30. december 2024-imiit atuutilissapput. Matuminnga siunnersuutitigut siunnersuutigineqarpoq, piffissami tassani malittarisassat aamma Kalaallit Nunaannut atuutilernissaat.

*3.2.2.1. Kapitali I – Pineqartoq, atuuffia aamma isumasiuutit*

*(Artikelit 1-3)*

Aalajangersakkami kapitali 1, aningaasanik nuussinermi, imaluunniit pigisanik nalilinnik virtuelinik nuussinermi, akuutinneqartoq, EU-mut attuumassuteqarfigisaasoq apeqqutaatillugu, pilersitaareersimappat imaluunniit malittarisassiuineq eqqarsaatigalugu angerlarsimaffeqarpat, akiliinermik kiffartuussissutinik tuniniaasut ilaat imaluunniit pigisanut nalilinnut virtuelinut kiffartuussissutinik tuniniaasoq, minnerpaamik ataaseq, aningaasanut naligitinneqartut apeqqutaatinnagit aningaasanik nuussinermi ilanngullugit nassiunneqartussat, akiliisoq aamma akiliutinik tigusisoq pillugit paasissutissat pillugit, aamma, pigisanik nalilinnik virtuelinik nuussinermi ilanngullugit nassiunneqartussat, pisisussat aamma pisiffigineqartussat pillugit paasissutissat pillugit, malittarisassanik imaqarpoq.

Akiliinermut kiffartuussissutinik tuniniaasut, tassaapput aningaasanik nuussinernik ilusilimmik kiffartuussinernik tuniniaasut inuit imaluunniit inuit inatsisitigut pisinnaatitaasut pisussaatitaasullu. Akiliinermut akunnermiliunnermik tuniniaasoq, tassaavoq akiliisup imaluunniit akiliiffigitittup akiliinermik kiffartuussissutinik tuniniaasorinngisaa, aammalu akiliisup imaluunniit akiliutinik tigusisup akiliinermik kiffartuussissutinik tuniniaasua sinnerlugu, imaluunniit akiliinermut akunnermiliuttutut tuniniaasoq alla sinnerlugu, aningaasanik nuussanik tigusisartoq aamma ingerlatitseqqiisartoq, akiliinermik kiffartuussissutinik tuniniaasoq. Suliffeqarfiit, aningaasanik nuussinernik ingerlatsinermik tuniniaasut, akuersissuteqarneq aamma nakkutilliineq pillugit piumasaqaateqarfigineqarput.

Pigisanut nalilinnut virtuelinut kiffartuussissutinik tuniniaasoq, imaluunniit pigisanut nalilinnut virtuelinut akunnermuliuttutut kiffartuussissutinik tuniniaasoq, taassuma, inuussutissarsiorneq tunngavigalugu, inuussutissarsiutaa imaluunniit niuerniutaa, pisisartunut, tassunga ilagitillugit pigisanut nalilinnut virtuelinut kiffartuussissutinik tuniniaasut allat, pigisanut nalilinnut virtuelinut kiffartuussissutinik arlalinnilluunniit tunniussaqartarnermik ilaqartoq, tassaavoq inatsisitigut akisussaasoq imaluunniit suliffeqarfik alla. Pigisat nalillit kryptot suulluunniit pillugit pigisanut nalilinnut virtuelinut kiffartuussinerit, ataani allattorsimasunik kiffartuussinernik ilaqarput:

1. Pisisartut sinnerlugit pigisanik nalilinnik virtuelinik toqqorsimatitsinermik aamma aqutsinermik tunniussaqarsinnaaneq/pisiassaateqarneq.
2. Pigisanut nalilinnut kryptonut niuffaffiusumik aqutsisoqarfimmik ingerlatsineq.
3. Pigisat nalillit kryptot aamma aningaasat akornanni aggortitsisinnaaneq.
4. Pigisat nalillit kryptot aamma pigisat nalillit kryptot allat akornanni aggortitsisinnaaneq.
5. Pisisartut sinnerlugit pigisat nalillit kryptot pillugit pisinernik suliaqarneq.
6. Pigisanik nalilinnik virtuelinik inissiineq.
7. Pisisartut sinnerlugit pigisat nalillit kryptot pillugit pisinernik tigusineq aamma ingerlatitseqqiineq.
8. Pigisat nalillit kryptot pillugit siunnersuineq.
9. Pigisanut nalilinnut kryptonut atatillugu pigilikkanik isumaginninneq.
10. Pisisartut sinnerlugit pigisanik nalilinnik kryptonik nuussinerit pillugit kiffartuussinernik tunniussaqarsinnaaneq.

Pigisanut nalilinnut kryptonut kiffartuussissutit qulaani allassimasut tamakkiisuupput.

Aalajangersakkap aammattaaq aalajangersarpai aningaasanik nuussinermi imaluunniit pigisanik nalilinnik virtuelinik nuussinermi akuusut, akiliisarnermut kiffartuussissutinik tuniniaasut imaluunniit pigisanut nalilinnut virtuelinut kiffartuussissutinik tuniniaasut, ilaat minnerpaamik ataaseq EU-mut attuumassuteqarfigisaasoq apeqqutaatillugu, pilersitaareersimappat imaluunniit malittarisassiuineq eqqarsaatigalugu angerlarsimaffeqarpat, killilersuiniutitut sillimmartaarutinik piviusunngortitsinissaq qulakkeerumallugu, suliffeqarfiup iluani politikkit, periaatsit aamma nakkutilliinerit pillugit malittarisassat.

*3.2.2.2. – Kapitali II – Akiliisup akiliinermut kiffartuussissutinik tuniniaasunut pisussaaffiit*

Peqqussummi kapitali 2, akiliisup aamma akiliutinik tigusisup akiliinermut kiffartuussissutinik tuniniaasunut aamma akiliuteqartarnermut akunnermiliuttutut ingerlatitseqqiisartunut pisussaaffinnik imaqarpoq.

*3.2.2.2.1. Immikkoortortaq I – Akiliisup akiliinermut kiffartuussissutinik tuniniaasuanut pisussaaffiit*

*(Artikelit 4-6)*

Akiliisup akiliinermut kiffartuussissutinik tuniniaasuata, aningaasanik nuussinerup, akiliisoq aamma akiliutinik tigusisoq pillugu tamakkiisumik paasissutissanik ilaqartinneqarnissaa qulakkiissavaa. Akiliisoq pillugu tamakkiisumik paasissutissat, atermik, adressemik aamma akiliinermut kontonormumik ilaqarput. Taamaattoq najugaq pillugu paasissutissat, paasissutissanik allanik, tassunga ilagitillugit akiliisup pisortatigoortumik allagaatinik normuanik, pisisartutut kinaassutsimut normumik imaluunniit ullormik inunngorfimmik taarserneqarsinnaapput. Aammattaaq akiliisup inatsisitigut kinaassutsimut ilisarnaataa (legal entity identifier (LEI)) imaluunniit pisortatigoortumik kinaassusaa sunaluunniit paasissutissiissutigineqassaaq, tassunga ilagitillugu, akiliinermi nalunaaruteqarfissatut allattuiffissiami attuumassutilimmi allaffissaq pisariaqartoq ersippat, akiliisup akiliinermut kiffartuussissutinik tuniniaasuminut tamanna paasissutissiissutigisimagaa.

Akiliutinik tigusisoq pillugu tamakkiisumik paasissutissat, atermik aamma kontonormumik akiliiffissamik kiisalu akiliisup inatsisitigut kinaassutsimut ilisarnaataanik atuuttumik (legal entity identifier (LEI)) imaluunniit kinaassusaanik pisortatigoortumik sumilluunniit assingusumik pissarsiarineqarsinnaasumik ilaqarput.

Nuussinernut, akiliutinut kontomiit imaluunniit akiliutinut kontomut pinngitsunut, nuussineq akiliutinut kontonormumeerneranut taarsiullugu, nuussinerup akiliisumut utimut paasiniarneqarsinnaanissaa periarfissaatillugu, nuussinermut kinaassutsimik uppernarsaammik paatsuugassaanngitsunik ilaqartinneqarnissaa, akiliisup akiliutinik kiffartuussissutinik tuniniaasuata qulakkiissavaa. Akiliisup akiliinermut kiffartuussissutinik tuniniaasua, aningaasat nuunneqartinnagit, arlaannaannulluunniit attuumassuteqanngitsoq tunngavigalugu, paasissutissat nakkutigissallugit pisussaavoq.

Akiliutinik kiffartuussissutinik tuniniaasut tamarmik EU-mi pilersitaareersimappata, akiliisoq akiliutinillu tigusisussaq pillugit paasissutissanut akiliutinut kontonormut, imaluunniit nuussinermut kinaassutsimik paasissutissaq paatsuugassaanngitsoq, kisimiitillugit ilaatinneqarsinnaapput. Akiliutinik tigusisussap akiliutinik kiffartuussissutinik tuniniaasuata paasissutissanik tamakkiisunik pissarsinissaq kissaatigippagu, akiliisup akiliutinik kiffartuussissutinik tuniniaasuata imaluunniit akiliuteqartarnermut akunnermiliuttutut ingerlatitseqqiisartup, ullut suliffiusut pingasut qaangiutsinnagit paasissutissat taakkua atugassanngortissavai.

Akiliutinik tigusisup akiliutinik kiffartuussissutinik tuniniaasua EU-p avataani pilersitaasimappat, 1000 EUR ataallugu aningaasanik nuussineq, minnerpaamik, akiliisup aamma akiliutinik tigusisup aqqa, akiliinermut kontonormua imaluunniit nuussinermi paatsuugassaanngitsumik kinaassutsimut uppernarsaataa pillugit paasissutissanik imaqassaaq.

*3.2.2.2.2. Immikkoortortaq II - akiliutinik tigusisup akiliutinik kiffartuussissutinik tuniniaasuanut pisussaaffiit (**Artikelit 7-9)*

Artikeli 7 malillugu, akiliutinik tigusisup akiliutinik kiffartuussissutinik tuniniaasua, peqqussummi piumasaqaataasutut aningaasanik nuussineq, akiliisoq aamma akiliutinik tigusisoq pillugu paasissutissanik ilaqartinneqarnissaanik isumannaarissalluni pisussaavoq. Taamaalilluni akiliutinik tigusisup akiliutinik kiffartuussissutinik tuniniaasua, akiliutinik tigusisup akiliutinik kiffartuussissutinik tuniniaasuata nuussinermi paasissutissat ilaatinneqartussat pillugit piumasaqaatit naammassisinnaaniassammagit, periaatsinik sunniuteqarluartunik atuutilersitsissalluni pisussaavoq.

Nuussinertut ataasiartutut imaluunniit arlaleriakkatut ataatsimoortoorpasissutut ingerlataanersut apeqqutaatinnagu, nuussineq 1.000 EUR-nit annertunerugaangat, akiliutinik tigusisup akiliutinik kiffartuussissutinik tuniniaasui, aningaasanik nuussinerup, akiliutinik tigusisup akiliinermut konto-anut akilerneqartinnginnerani imaluunniit aningaasat akiliiffigineqartumut atorneqarsinnaanngortinnginnerini, ilaatigut akiliutinik tigusisup akiliutinik kiffartuussissutinik tuniniaasua paasissutissanik nakkutiginninnissamut pisussaavoq.

Akiliutinik tigusisup akiliutinik kiffartuussissutinik tuniniaasuata, aningaasanik nuussineq amigartunik imaluunniit tamakkiisuunngitsunik paasissutissanik ilaqartinneqartoq paasiguniuk, akiliutinik tigusisup akiliinermut nalerisaasuata, artikeli 8, imm. 1 malillugu, nuussiniarnerigaluaq itigartissavaa imaluunniit akiliisoq aamma akiliutinik tigusisoq pillugit paasissutissanik piumasaqaataasunik piumassaaq.

Taamatut uteqqiasumik pisoqartartillugu, akiliutinik tigusisup akiliutinik kiffartuussissutinik tuniniaasuata, artikeli 8, imm. 2 malillugu, mianersoqqusinernik imaluunniit piffissarititamik aalajangersaanermik ilaqarsinnaasunik iliuusissanik aalajangersaassaaq. Tamatuma kingorna itigartitsissanerluni imaluunniit niueqatigiinnermik attaveqaqatigiinneq ingerlaannassanersoq imaluunniit unitsinneqassanersoq aalajangiissalluni.

*3.2.2.2.3. Afdeling III - Akiliuteqartarnermut akunnermiliuttutut ingerlatitseqqiisartunut pisussaaffiit*

*(Artikelit 10-13)*

Akiliuteqartarnermut akunnermiliuttutut ingerlatitseqqiisartoq, tassaavoq, akiliisumut imaluunniit akiliiffigineqartumut akiliinermut kiffartuussissutinik tuniniaasuunngitsoq, akiliinermut kiffartuussissutinik tuniniaasoq. Akiliuteqartarnermut akunnermiliuttutut ingerlatitseqqiisartoq, akiliisup aamma akiliutinik tigusisup akiliinermut kiffartuussissutinik tuniniaasui sinnerlugit imaluunniit, akiliuteqartarnermut akunnermiliuttutut ingerlatitseqqiisartoq alla sinnerlugu, aningaasanik nuussinermik tigusisarpoq aamma ingerlatitseqqiisarluni. Akiliuteqartarnermut akunnermiliuttutut ingerlatitseqqiisartoq, assersuutigalugu tassaasinnaavoq aningaaserivik suliamik ingerlatsisoq (korrespondentbank).

Akiliuteqartarnermut akunnermiliuttutut ingerlatitseqqiisartup, akiliisoq aamma akiliutinik tigusisoq pillugit paasissutissat tigusat tamaasa toqqussavai. Akiliuteqartarnermut akunnermiliuttutut ingerlatitseqqiisartoq, akiliisoq aamma akiliutinik tigusisoq pillugit paasissutissanik pisariaqartunik ilanngussisoqarsimanersoq paasiniarlugu, tamatumunnga periaatsinik sunniuteqarluartunik atuutilersitsissaaq.

Akiliuteqartarnermut akunnermiliuttutut ingerlatitseqqiisartup, aningaasanik nuussineq paasissutissanik amigartunik imaluunniit tamakkiisuunngitsunik ilaqartinneqartoq paasiguniuk, akiliuteqartarnermut akunnermiliuttutut ingerlatitseqqiisartup aarlerinaatinik aallaaveqartumik tunngaveqarluni nuussiniarneq itigartissavaa, imaluunniit akiliisoq aamma akiliutinik tigusisoq pillugit paasissutissat piumasaqaataasut piumassavai.

Taamatut uteqqiasumik pisoqartartillugu, akiliuteqartarnermut akunnermiliuttutut ingerlatitseqqiisartup, mianersoqqusinernik imaluunniit piffissarititamik aalajangersaanermik ilaqarsinnaasunik iliuusissanik aalajangersaassaaq. Tamatuma kingorna itigartitsissalluni imaluunniit niueqatigiilluni attaveqaqatigiinneq ingerlaannassanersoq imaluunniit unitsinneqassanersoq aalajangiissalluni.

*3.2.3. – Kapitali III – pigisanik nalilinnik virtuelinik kiffartuussissutinik tuniniaasunut pisussaaffiit*

*(Artikeli 14)*

Pisisussap pigisanut nalilinnut virtuelinut kiffartuussissutinik tuniniaasua, pigisanik nalilinnik virtuelinik nuussinermi pisisussaq pillugu paasissutissat ilanngullugit nassiunnissaannik qulakkeerissalluni peqquneqarpoq. Paasissutissat, pisisussap aqqanik, pisisussap distributed ledger adresseanik aamma pisisussap pigisanut nalilinnut kryptonut kontonormuanik, taamaattumik kontoqarpat. Tamatuma saniatigut pisisussap adressea, pisisussap inuttut dokument normua imaluunniit, pisisussaq dokument normoqanngippat, pisisussap inuuia aamma inunngorfiata sumiiffia, ilanngullugit nassiunneqassapput. Aammattaaq paasissutissat, pisisussap inatsisitigut kinaassutsimut ilisarnaataanik atuuttumik, imaluunniit tamatuminnga amigaateqartoqartillugu, pisisussap pisortatigoortumik kinaassusaanik sumilluunniit assingusumik pissarsiarineqarsinnaasumik, aammalu pisisussap pigisanut nalilinnut virtuelinut kiffartuussissutinik tuniniaasuminut ilisimatitsissuteqarsimaneranik, imaqassapput.

Attaveqaqatigiiffimmi assigiissaaviusumik, distributed ledger-teknologimik (DLT), imaluunniit atortorissaarummik assingusumik atuisumi, netværkimi nalunaarsorneqanngitsuni, pigisanik nalilinnik virtuelinik, aammalu pigisanut nalilinnut kryptonut kontokkut suliaanngitsuni nuussinerni, pisisussap pigisanut nalilinnut virtuelinut kiffartuussissutinik tuniniaasua, nuussinermut kinaassutsimut ilisarnaat paatsuugassaanngitsoq ilanngullugu nassiutissavaa.

Pisisussap pigisanut nalilinnut virtuelinut kiffartuussissutinik tuniniaasua, pigisanik nalilinnik virtuelinik nuussinermi pisiffigineqartussaq pillugu paasissutissat ilanngullugit nassiunnissaannik qulakkeerissalluni aammattaaq peqquneqarpoq. Paasissutissat, pisiffigineqartussap aqqanik, pisiffigineqartussap qarasaasiakkut pissarsiarineqarsinnaaffianik adresseanik, imaluunniit pisiffigineqartussap pigisanut nalilinnut kryptonut kontonormuanik, pisiffigineqartussap kinaassutsimut ilisarnaataanik atuuttumik, imaluunniit tamatuminnga amigaateqartoqartillugu, pisiffigineqartussap pisortatigoortumik kinaassusaanik sumilluunniit assingusumik pissarsiarineqarsinnaasumik allamik imaqassapput.

Pisisussaq aamma pisiffigineqartussaq pillugit qulaani allassimasut paasissutissat pigisanik nalilinnik virtuelinik pigisanik nalilinnik kryptonik nuussinermut sioqqutsisumik, ataatsikkoortillugit imaluunniit sanileriissillugit, nassiunnissaannik, aammalu nassiussineq, inuit pillugit paasissutissanik suliarinninermut atatillugu inuit illersorneqarnissaat pillugu aamma paasissutissanik taamaattunik killeqanngitsumik avitseqatigiittarneq pillugu aammalu peqqussummik 95/46/EF-imik (qarasaasiakkut paasissutissanik illersuineq pillugu aalajangersagaq nalinginnaasoq) atorunnaarsitsineq pillugu Europa-Parlamentip aamma Rådetip aaljangersagaa (EU) 2016/679, 27. april 2016-imeersoq naapertorlugu, isumannaatsumik ingerlateqqullugu, pisisussap pigisanut nalilinnut virtuelinut kiffartuussissutinik tuniniaasua peqquneqarpoq.

Adressemut nammineq host-ikkamut pigisanik nalilinnik virtuelinik nuussinerni, pisisussap pigisanut nalilinnut kryptonut kiffartuussinernik tuniniaasua, pisisussaq aamma pisiffigineqartussaq pillugit qulaani allassimasunik paasissutissanik pissarsinissami aamma toqqorsinissami saniatigut, pigisanik nalilinnik virtuelinik nuussineq ataasiakkaatut suussusersineqarsinnaanissaanut isumannaarinissamik peqquneqarpoq. Nalimikkut 1000 EUR-nik qaangiisunik, adressenut nammineq host-ikkanut nuussinerni, pisisussap pigisanut nalilinnut virtuelinut kiffartuussissutinik tuniniaasua, taanna adresse namineq host-igaq pisisussamit pigineqarnersoq imaluunniit nakkutigineqarnersoq naliliivigissallugu, aaqqiinernik naleqquttunik aalajangersaanissamut peqquneqarpoq.

Pigisat nalillit kryptot nuunneqartinnagit, pisisussap pigisanut nalilinnut virtuelinut kiffartuussissutinik kiffartuussissutinik tuniniaasuata, allakkiat, qarasaasiami paasissutissat imaluunniit tutsuiginartumiit aamma arlaannaannulluunniit attuumassuteqanngitsumiit paasissutissat pissarsiarineqartut tunngavigalugit, pisisussaq pillugu paasissutissat eqqortuunersut misissussavai. Taamaaliortoqarsinnaavoq pisisussap kinaassusia, peqqussummi (EU) 2015/849-mi artikeli 13 naapertorlugu misissorneqareersimalerpat, misissuinermilu tamatumani paasissutissat pissarsiarineqartut, peqqussummi eqqaaneqartumi artikeli 40 naapertorlugu toqqorsimatinneqarlutik imaluunniit pisisussamut peqqussummi (EU) 2015/849-mi artikeli 14, imm. 5 atuutsinneratigut. EU-mi aalajangikkanut allanut innersuussutinik naleqqussaaneq erseqqinnerusoq pillugu § 2-mut oqaaseqaatinut innersuussisoqarpoq.

Pisisussap pigisanut nalilinnut virtuelinut kiffartuussissutinik tuniniaasuanut, pigisanik nalilinnik virtuelinik nuussisoqarnissaata pissutissaqarnissaa imaluunniit piviusunngortinnissaa, taassuma qulaani allassimasut paasissutissiinissamut piumasaqaatinut naapertuutilersimanera Isumannaarsimanngippagu akuereqqusaanngilaq.

*(Artikeli 15)*

Pisisumiit ataatsimiit pigisanik nalilinnik kryptonik batchfilinngorlugit nuussinermi pisisup pigisanut nalilinnut kryptonut kiffartuussissutinik tuniniaasua pisussaaffeqnngilaq paasissutissat, aningaasanik nuussinermut aalajangersakkami artikeli 14-imi allassimasut ilanngullugit nassiunnissaannut, batchfilip imarisaanik nuusiinerni ataasiakkaani, paasissutissat batchfilimiippata, paasissutissat artikeli 14 naapertorlugu misissorneqarsimappata, aammalu batchfilimi nuussinerit ataasiakkaat imarippatikkit pisisup distributed ledger adressea, pigisanut nalilinnut kryptonut kontonormua, taanna piuppat, imaluunniit transaktionsindikatori paatsuugassaanngitsoq, art. 14, imm. 3 atuussimappat.

*(Artikeli 16)*

Pisisussap pigisanut nalilinnut virtuelinut kiffartuussissutinik tuniniaasua, periaatsinik sunniuteqarluartunik atuutilersitsissasoq, pisariaqarfiinilu pisisussaq aamma pisiffigineqartussaq pillugit aningaasanik nuussinermut aalajangersakkami artikeli 14, imm. 1-imi aamma 2-mi allassimasut paasissutissat, nuussinerup nalaani imaluunniit kingorna malinnaasussatut ilaanersut paasiniarlugu nuussinerit kingorngini imaluunniit nalaanni nakkutiginninnissamut peqquneqarpoq.

Adresseniit nammineq host-ikkaniit nuussinerni, pisiffigineqartussap pigisanut nalilinnut virtuelinut kiffartuussissutinik tuniniaasua, artikeli 14, imm. 1-imi aamma 2-mi allassimasut paasissutissat pissarsiarineqarnissaannik aamma toqqorneqarnissannik, aamma pigisanik nalilinnik virtuelinik nuussinerit ataasiakkaatut suussusersineqarsinnaanissaasa isumannaarneqarnissaannik peqquneqarpoq. 1.000 EUR-nik adressenut nammineq host-ikkanut nuussinerni, pisiffigineqartussap pigisanut nalilinnut virtuelinut kiffartuussissutinik tuniniaasua, taanna adresse nammineq host-igaq pisiffigineqartussamit pigineqarnersoq imaluunniit nakkutigineqarnersoq naliliivigissallugu, aaqqiissutissanik naleqquttunik aalajangersaanissamut peqquneqarpoq.

Tamatuma saniatigut, pigisat nalillit kryptot pisiffigineqartussamut atorneqarsinnaalertinnagit, pisiffigineqartussaq pillugu artikeli 14, imm. 2-mi allassimasut paasissutissat eqqortuunersut misissoqqullugit pisiffigineqartussap pigisanut nalilinnut virtuelinut kiffartuussissutinik tuniniaasua peqquneqarpoq. Allakkiat, qarasaasiami paasissutissat imaluunniit tutsuiginartumiit aamma arlaannaannulluunniit attuumassuteqanngitsumiit paasissutissat pissarsiarineqartut tunngavigalugit taamaaliortoqassaaq.

Pisiffigineqartussamut pigisat nalillit kryptot atugassanngortinngikkallartillugit, allakkiat, qarasaasiami paasissutissat imaluunniit tutsuiginartumiit aamma arlaannaannulluunniit attuumassuteqanngitsumiit paasissutissat pissarsiarineqartut tunngavigalugit, pisiffigineqartussaq pillugu paasissutissat eqqortuunersut, pisiffigineqartussap pigisanut nalilinnut virtuelinut kiffartuussissutinik tuniniaasuata misissussavai. Pisiffigineqartussap kinaassusia, artikeli 14, imm. 2 naapertorlugu misissorneqareersimappat, misissuinermilu tamatumani paasissutissat pissarsiarineqartut peqqussummi (EU) 2015/849-mi artikeli 40 naapertorlugu toqqorneqarsimappata, imaluunniit pisiffigineqartussamut, artikeli 14, imm. 5-ip atuutsinneratigut, taamaaliortoqarsinnaavoq. Pisiffigineqartussaq pillugu, pisisartumik ilisimanninnermut paasissutissat piffissani tulluartuni, imaluunniit pisiffigineqartussamut pissutsit attuumassutillit allanngussappata, nutarterneqartassasut, artikeli 14, imm. 5-ip aalajangersarpaa.

Pisiffigineqartussap pigisanut nalilinnut virtuelinut kiffartuussissutinik tuniniaasua pisisussaq aamma pisiffigineqartussaq pillugit piumasaqaataasunik tamakkiisunik paasissutissanik amigaateqartoq, pigisanik nalilinnik virtuelinik nuussineq piviusunngortinneqassanersoq, itigartinneqassanersoq, utertinneqassanersoq imaluunniit unitsikkallarneqassanersoq, paasiniarlugu, aarlerinaatinik tunngavilinnik sunniuteqarluartunik periaatsinik atuutilersitsissasoq aammalu siunertamut naapertuuttunik malitsiusussanik pineqaatissiissutinik aalajangersaanissamut peqquneqarpoq. Pisiffigineqartussap pigisanut nalilinnut virtuelinut kiffartuussissutinik tuniniaasua, paasissutissat amigartuunerat imaluunniit tamakkiisuunnginnerat ilisimaleruniuk, aarlerinaatit aallaaviit tunngavigalugit aammalu pisariaqanngitsumik kinguarsaanertaqanngitsumik, nuussiniarnerup itigartinnissaanut imaluunniit pigisat nalillit kryptot nuussat pisisussap pigisanik nalilinnik virtuelinik kontoanut utertillugit nassiuteqqullugit, imaluunniit pisiffigineqartussamut pigisat nalillit kryptot atorneqarsinnaalersinnagit, pisisussaq aamma pisiffigineqartussaq pillugit paasissutissat piumasaqaataasut pisiffigineqartussamut pissarsiariniaqqullugit, pigisanut nalilinnut virtuelinut kiffartuussissutinik tuniniaasoq peqquneqarpoq. Pigisanut nalilinnut virtuelinut kiffartuussissutinik tuniniaasup uteqqiasumik pisisussaq aamma pisiffigineqartussaq pillugit paasissutissat piumasaqaataasut saqqummiuttanngippagit, aallaqqaammut mianersoqqussutinik nassiussinernik ilaqarsinnaasunik aammalu pigisanut nalilinnut virtuelinut kiffartuussissutinik tuniniaasumik taassuminnga, tassunga imaluunniit tassanngaaniit niueqatigiinnerup killilersimaarnissaanut imaluunniit unitsinnissaanut, qaqugu pisiffigineqartussap pigisanut nalilinnut virtuelinut kiffartuussissutinik tuniniaasuata siunissami pigisanik nalilinnik virtuelinik nuussinerit suulluunniit itigartittalernissaannut piffissarititaasunik aalajangersaanissamut pisiffigineqartussap pigisanut nalilinnut virtuelinut kiffartuussissutinik tuniniaasua peqquneqarpoq.

*(Artikeli 18)*

Pisinermik tigusisup pigisanut nalilinnut kryptonut kiffartuussissutinik tuniniaasua, pisisoq imaluunniit pisinermik tigusisoq pillugit paasissutissat amigaataasut, pigisanik nalilinnik kryptonik imaluunniit nuussinermut tassunga atassuteqartunik nuussinerit pasinartuusinnaaneri aammalu taakkua Financial Intelligence Unit-imut (FIU) nalunaarutigineqassanersut, pillugit nalilersuinermini faktoritut ilaatissavai, Savalimmiunut tassaasoq Danmarkimi Hvidvasksekretariateti.

*(Artikeli 19)*

Pigisanut nalilinnut kryptonut kiffartuussissutinik akunnermuliuttutut tuniniaasoq tassaavoq pigisanut nalilinnut kryptonut kiffartuussissutinik tuniniaasoq, pisisup imaluunniit pisinermik tigusisup pigisanut nalilinnut kryptonut kiffartuussissutinik tuniniaasorinngisaat, aammalu pigisanik nalilinnik kryptonik nuussinermik tigusisoq aammalu ingerlatitseqqiisoq pisisup imaluunniit pisinermik tigusisup pigisanut nalilinnut kryptonut kiffartuussissutinik tuniniaasua sinnerlugu imaluunniit pigisanut nalilinnut kryptonut kiffartuussissutinik akunnermuliuttutut tuniniaasoq alla sinnerlugu.

*(Artikelit 20-21)*

Pigisanik nalilinnik virtuelinik nuussinermi ilanngullugit nassiunneqartut, pisisussaq aamma pisiffigineqartussaq taannaqqissaajusoq pillugit paasissutissat tiguneqartut tamarmik nuussinermut tassunga ilagitillugit nuunneqartassasut, aammalu paasissutissanik taamaattunik nalunaarsuinerit toqqorneqartassasut aammalu noqqaassuteqartoqarneratigut oqartussaqarfinnut piginnaatitaasunut atugassanngortinneqartarnissaannut, isumannaarinissamut akunnermiliuttutut pigisanut nalilinnut virtuelinut kiffartuussissutinik tuniniaasut peqquneqarput.

Akunnermiliuttutut pigisanut nalilinnut virtuelinut kiffartuussissutinik tuniniaasoq, pisisussaq aamma pisiffigineqartussaq pillugit piumasaqaataasunik paasissutissanik amigaateqartoq, pigisanik nalilinnik virtuelinik nuussineq piviusunngortinneqassanersoq, itigartinneqassanersoq, utertinneqassanersoq imaluunniit unitsikkallarneqassanersoq, paasiniarlugu aarlerinaatinik tunngavilinnik sunniuteqarluartunik periaatsinik atuutilersitsissasoq aammalu siunertamut naapertuuttunik malitsigititassanik aaqqiinernik aalajangersaanissamut peqquneqarpoq. Akunnermiliuttutut pigisanut nalilinnut virtuelinut kiffartuussissutinik tuniniaasup, paasissutissat amigartuunerat imaluunniit tamakkiisuunnginnerat ilisimaleruniuk, aarlerinaatinik aallaaviit tunngavigalugit aammalu pisariaqanngitsumik kinguarsaanertaqanngitsumik, nuussiniarnerup itigartinnissaanut imaluunniit pigisat nalillit kryptot nuussat pisisussap pigisanik nalilinnik virtuelinik kontoanut utertillugit nassiuteqqullugit, imaluunniit pisiffigineqartussamut pigisat nalillit kryptot atorneqarsinnaalersinnaagit, pisisussaq aamma pisiffigineqartussaq pillugit paasissutissat piumasaqaataasut pissarsiariniaqqullugit tuniniaasoq peqquneqarpoq.

Pigisanut nalilinnut virtuelinut kiffartuussissutinik tuniniaasup uteqqiasumik pisisussaq aamma pisiffigineqartussaq pillugit paasissutissat piumasaqaataasut saqqummiuttanngippagit, aallaqqaammut mianersoqqussutinik nassiussinernik ilaqarsinnaasunik aammalu pigisanut nalilinnut virtuelinut kiffartuussissutinik tuniniaasumik taassuminnga, tassunga imaluunniit tassanngaaniit niueqatiginnittarnernik killilersimaarinninnissamik imaluunniit unitsitsinissamik, qaqugu akunnermiliuttutut pigisanut nalilinnut virtuelinut kiffartuussissutinik tuniniaasoq, siunissami pigisanik nalilinnik virtuelinik nuussinerit suulluunniit itigartittalernissaannut piffissaliussanik aalajangersaanernik, aaqqiinernik aalajangersaassasoq, akunnermiliuttutut pigisanut nalilinnut virtuelinut kiffartuussissutinik tuniniaasoq peqquneqarpoq.

*(Artikeli 22)*

Pigisanik nalilinnik virtuelinik nuussineq imaluunniit tamatumunnga attuumassutilinnik nuussinerit pasinapilussinnaanerat pillugu, aammalu tamanna Financial Intelligence Unit-imut (FIFU) nalunaarutigineqarnissaat pillugu nalililersuinermi, pisisussaq aamma pisiffigineqartussaq pillugit paasissutissat amigaataasut, akunnermiliuttutut pigisanut nalilinnut virtuelinut kiffartuussissutinik tuniniaasup faktoritut ilaatissavai.

*3.2.4. – Kapitali IV aamma V– Akiliinernut kiffartuussissutinik tuniniaasunit aamma pigisanut nalilinnut virtuelinut kiffartuussissutinik tuniniaasunit atorneqartussat aaqqiinerit ataatsimoorussat kiisalu paasissutissat, qarasaasiakkut paasissutissanik illersuineq aamma nalunaarsuutinik toqqorsimatitsineq*

*(Artikelit 23 - 27)*

Akiliisoq aamma akiliutinik tigusisoq pillugit, imaluunniit pisisussaq aamma pisiffigineqartussaq pillugit paasissutissat, ukiuni tallimani toqqorneqarnissaannik, akiliisup aamma akiliutinik tigusisup akiliinermut kiffartuussissutinik neqeroortartua kiisalu pisisussap aamma pisiffigineqartussap pigisanut nalilinnut virtuelinut kiffartuussissutinik tuniniaasua peqquneqarput. Ukiut tallimat qaangiunneranni, nunami tamarmi inatsisit malillugit allamik aalajangersaasoqanngippat, paasissutissat piiarneqassapput.

*3.2.5. – Kapitali VI – Pillaatitut iliuutsit aamma alapernaarsuineq*

*(Artikelit 28 - 33)*

Aalajangersagaq malillugu aalajangersakkamik unioqqutitsinermut, naalagaaffiit ilaasortaasut, allaffissornikkut pillaatitut iliuutsinik aamma aalajangersakkat pillugit pillaasarnermut inatsisitigut pillaatitut iliuutsinik aamma aalajangersakkanik aalajangersaanissamut periarfissaqarput, tamatuma kingunerisaanik, tamakkua piviusunngortinnissaanut isumannaarinissamut aaqqiinernik pisariaqartunik tamanik aalajangersaasinnaallutik.

*3.2.6. – Kapitali VII – Piviusunngortitsinissamut piginnaatitsissutit*

Pinerlunnikkut aningaasarsianik malunnarunnaarsaasarnermik aamma peqqarniisaarnernut aningaasalersuisarnermik pitsaaliuineq pillugu EU-mi ataatsimiititaliami immikkut ittumit Kommissioni ikiorneqassasoq peqqussummi artikeli 23-mi aalajangersarneqarpoq. Ataatsimiititaliaq taanna piviusunngortitsinissamut piginnaatitaaffinnik Kommissionip ingerlatsineranik naalagaaffiit ilaasortaasut qanoq nakkutiginninnissaannut malittarisassat aamma najoqqutassiat nalinginnaasut pillugit Europa-Parlamentip aamma Rådetip aalajangersagaanni (EU) nr. 182/2011, 16. februar 2011-meersumi pineqartoq ataatsimiititaliaavoq. EU-mi aalajangersakkat assigiiaarnissaat aalajangersakkap isumannaarpaa. EU-mi aalajangikkanut allanut innersuussutinik naleqqussaaneq erseqqinnerusoq pillugu § 2-mut oqaaseqaatinut innersuussisoqarpoq.

*3.2.7. – Kapitali VIII – Ilaatinngisat*

Aalajangersakkami artikeli 35 malillugu, piumasaqaatit ilaasa ataanni, naalagaaffik ilaasortaasoq Kommissionip piginnaatissinnaavaa, (»nuna imaluunniit sumiiffik killeqarfilik pineqartoq«), nunamik pingajuusumik imaluunniit TEUF-imi artikeli 355-imi allassimasutut TEU-mut aamma TEUF-imut atuuffeqarfiusumik, sumiiffimmik nunatut oqartussaaffiup avataaniittumik, isumaqatigiissuteqarsinnaaneranik. EU-mi aalajangikkanut allanut innersuussutinik naleqqussaaneq erseqqinnerusoq pillugu § 2-mut oqaaseqaatinut innersuussisoqarpoq.

*3.2.8. Kapitali IX – Aalajangersakkat allat*

Europami aningaaserivinnik nakkutilliinermut oqartussaasut (EBA - European Banking Authority), oqartussaasunut piginnaatitaasunut aamma akiliinermut kiffartuussissutinik tuniniaasunut kiisalu pigisanut nalilinnut virtuelinut kiffartuussissutinik tuniniaasunut najoqqutassianik, aningaasanik nuussisarnermut aalajangersakkat 3.-at naapertorlugu, suut aaqqiinerit aalajangiunneqassanerannik imalinnik atuutilersitsissapput.

*3.2.9. Kapitali X – Kukkunersiuineq*

Aningaasanik nuussisarnermut aalajangersakkat 3.-annik atuutilersitsinerup kingorna kingusinnerpaamik qaammatit 12-it qaangiunneranni, aalajngersagaq Kommissionimit nutarterneqassaaq.

*3.2.10. Kapitali XI – Inaarutaasumik aalajangersakkat*

Pinerlunnikkut aningaasarsianik malunnarunnaarsaasarnermut imaluunniit peqqarniisaarnernut aningaasalersuisarnermut aningaaseriveqarnikkut aaqqissuussamik atornerluinissamut pitsaaliuilluni pineqaatissiinerit pillugit EU-p peqqussutaani 2015/849, 20. maj 2015-meersumi allannguutinik artikeli 38 imaqarpoq.

Aningaasanik nuussisarnermut aalajangersakkat 2.-nnik atorunnaarsitsineq aamma EU-mi nunanut ilaasortaasunut piffissaq atuutilersitsiffissaq pillugit aalajangersakkanik, artikeli 39 aamma 40 imaqarput.

1. Naalagaaffiit peqatigiit nunarsuarmi anguniagaannut kingunissai

Inatsisissatut siunnersuut Naalagaaffiit peqatigiit nunarsuarmi inerteqqutaasumik aningaasanik kaaviaartitsinerit aamma aaqqissuussamik pinerlunnerit akiorneqarnissaat pillugu nr. 16-mi anguniagaasa ilaasa 16.4-p naammassineqarnissaanut attuumassuteqartunik aamma malunnaatilinnik kinguneqarnissaa nalilerneqarpoq, inatsisissatut siunnersuut aningaasarsianik malunnarunnaarsaasarnerup aamma peqqarniisaarniarnernut aningaasalersuisarnerup akiorneqarnerinut nukittunerulersitseqataammat.

1. **Naalagaaffeqatigiinnermut kingunissai**

Inatsisissatut siunnersuutip aningaasanik nuussisarnermut aalajangersakkat 3.-at Kalaallit Nunaannut atuutilersippaa. Aalajangersakkap imarisaa allannguutitigut Kalaallit Nunaanni pissutsinut naapertuuttunngortinneqarpoq inatsisissami siunnersuummi § 2 malillugu nalunaarummik atuutilersitsinikkut.

Malittarisassat assigiiaat naalagaaffeqatigiinnermi killeqarfitsigut killilersuutinik minnerulersitseqataapput. Taamaattumik naatsorsuutigineqarpoq, inatsisissatut siunnersuut naalagaaffeqatigiinnermut pitsaasunik kinguneqartitsissasoq.

1. **Aningaasaqarnikkut kingunissai aamma atuutilersitsinerup pisortanut kingunissai**

Inatsisissatut siunnersuut nalilerneqarpoq Finanstilsynetip aningaasaqarneranut kinguneqarsinnaassasoq, nakkutilliineq inatsimmut atuuttumut sanilliullugu annertunerulersinneqartussaammat. Tamatuma annertussuserisinnaasaa nalilersussallugu massakkut naammattumik tunngavissaqanngilaq. Taamaattoq naatsorsuutigineqarpoq, inatsisissatut siunnersuutip kingunerisaanik qaavatigut aningaasartuutit killeqarnissaat. Qaavatigut aningaasartuutit taakkua naatsorsuutigineqarput aningaasatigut sinaakkutit pioreersut iluini isumagineqarsinnaanissaat.

Inatsisissatut siunnersuut nalilerneqarpoq Justitsministeriap susassaqarfiani aningaasaqarnermut kinguneqarsinnaassasoq, inatsisissatut siunnersuut malillugu malittarisassanik Savalimmiunut atuuttussanik unioqqutitsineq pillugu saniatigut suliarineqarsinnaasut suliarineqarnerinut atatillugu. Tamatuma annertussusissaa nalilersussallugu massakkut naammattumik tunngavissaqanngilaq. Aningaasartuutit naatsorsuutigineqarput Justitsministeriap aningaasatigut sinaakkutaasa pioreersut iluini isumagineqarnissaat.

Aningaasaqarnikkut kingunissai qaavatigut annertussusilerneqanngillat.

1. **Inuussutissarsiortunut il. il., aningaasaqarnikkut aamma allaffissornikkut kingunissai**

Inatsisissatut siunnersuut Danmarkimut atuutinngilaq, taamaattumik inuussutissarsiortunut il. il. kingunissai nalilersorneqaratik.

1. **Innuttaasunut allaffissornikkut kingunissai**

Inatsisissatut siunnersuut Danmarkimut atuutinngilaq, taamaattumik allaffissornikkut innuttaasunut kingunissai nalilersorneqaratik.

1. **Silap pissusianut kingunissai**

Inatsisissatut siunnersuut, Danmarkimut atuutinngilaq, taamaattumik silap pissusia eqqarsaatigalugukingunissai nalilersorneqaratik.

1. **Avatangiisinut aamma pinngortitamut kingunissai**

Inatsisissatut siunnersuut Danmarkimut atuutinngilaq, taamaattumik avatangiisinut aamma pinngortitaq eqqarsaatigalugu kingunissai nalilersorneqaratik.

1. **EU-mi inatsiseqarnermut tunngasut**

Inatsisissatut siunnersuutip aningaasanik nuussisarnermut aalajangersakkat 3.-at, tak. ilanngussaq 1, Kalaallit Nunaannut atuutilersippaa.

Nakkutilliinerminut atatillugu, Finanstilsynetip aningaaseriviit il. il. aningaaseriveqarnermut inatsisit malinneraat nakkutigissavaa, tassunga ilagitillugit intsisit EU-mi inatsisinik tunngavillit, soorlu taassuma EU-mi eqqartuussivimmit nassuiarneqarnerattut.

Aningaaseriveqarnermik il. il. nakkutilliineq, Kalaallit Nunaannit tiguneqarnikuunngilaq. Tamanna isumaqarpoq, Kalaallit Nunaanni aningaaseriveqarneq Finanstilsynetimit nakkutigineqartoq. Inatsisissatut siunnersuutitigut tamanna allanngortinneqanngilaq. Inatsisissatut siunnersuummi §§ 1 aamma 2 malillugit, aningaasanik nuussisarnermut aalajangersakkat 3.-annut atatillugu EU-mi eqqartuussiviup suleriaasia – Kalaallit Nunaata EU-mut ilaasortaannginnera, taamaattumillu EU-mi eqqartuussiviup aalajangiinerinut pituttugaannginnera apeqqutaatinnagu – Kalaallit Nunaanni aningaaseriveqarnermik il. il., Finanstilsynetip nakkutilliineranut sunniuteqassaaq, tassami, EU-mi eqqartuussiviup suleriaasia malillugu Finanstilsynetimit nakkutilleeriaaseq Kalaallit Nunaanni aningaaseriveqarnermut atorneqassammat.

Malittarisassanik assingusunik Kalaallit Nunaannut aalajangersaasoqanngippat, Kalaallit Nunaat, nunatut pingajuusutut naleqqatigiinninngitsutut isigineqassaaq. Tamatumalu kingunerisussaassallugu nuussinernik, danskit akuerseriaasiinik nalinginnaasunik atuiffiusunut, ullumikkut atugaasunik Kalaallit Nunaannit atuisoqarsinnaannginnera.

1. **Oqartussaqarfiit aamma suliniaqatigiiffiit il. il. tusarniaavigineqartut**

[Tamanut tusarniaanissaq utaqqimaarneqarpoq]

1. **Immersugaq eqikkaaffiusoq**

|  |  |  |
| --- | --- | --- |
|  | Kingunissat pitsaasut/aningaasartuutikinneruneq  (Aappiuppat, annertussuseq allaguk/Naaggaappat »Soqanngilaq« allaguk) | Kingunissat pitsaanngitsut/aningaasartuuteqarneruneq  (Aappiuppat, annertussuseq allaguk/Naaggaappat »Soqanngilaq« allaguk) |
| Naalagaaffimmut, kommuninut aamma nunap ilaanut aningaasaqarnikkut kingunissai | Soqanngilaq | Soqanngilaq |
| Naalagaaffimmut, kommuninut aamma nunap ilaanut atuutilersitsinermut kingunissai | Soqanngilaq | Soqanngilaq |
| Inuussutissarsiortunuut il. il. aningaasaqarnikkut kingunissai | Soqanngilaq | Soqanngilaq |
| Inuussutissarsiortunut il. il. allaffissornikkut kingunissai | Soqanngilaq | Soqanngilaq |
| Innuttaasunut allaffissornikkut kingunissai | Soqanngilaq | Soqanngilaq |
| Silap pissusianut kingunissai | Soqanngilaq | Soqanngilaq |
| Avatangiisinut aamma pinngortitamut kingunissai | Soqanngilaq | Soqanngilaq |
| EU-mi inatsiseqarnermut tunngasut | Aningaasanik nuussisarnermut aalajangersakkat 3.-anni aalajangersakkanut assingusut, Kalaallit Nunaanni aalajangersakkat, Inatsisissatut siunnersuutitigut aalajangersarneqarput.  Finanstilsynetip nakkutilliinerminut atatillugu, aningaaseriveqarfiit il. il., aningaaseriveqarnermut inatsisit, tassunga ilagitillugit EU-mi inatsisinik tunngavillit malinneraat nakkutigissavaa, soorlu taassuma EU-p eqqartuussivianit nassuiarneqarnerattut.  Kalaallit Nunaata EU-mut ilaasortaannginnera, taamaattumillu EU-mi eqqartuussiviup aalajangiinerinut pituttugaannginnera apeqqutaatinnagu, aningaasanik nuussisarnermut aalajangersakkat 2.-annut aamma 3.-annut atatillugu EU-mi eqqartuussiviup suleriaasia, Kalaallit Nunaanni aningaaseriveqarnerup il. il., Finanstilsynetip nakkutilliinermik ingerlataqarneranut sunniuteqassaaq, tassami, EU-mi eqqartuussiviup suleriaasia malillugu Finanstilsynetimit nakkutilleeriaaseq Kalaallit Nunaanni aningaaseriveqarnermut atorneqassammat. | |
| Inuussutissarsiornermut sammisumik EU-mi maleruagassiuinermik atuutilersitsinermut najoqqutassianut tallimaasunut akerliupput  (attuumassutilimmik annertussusilimmik, inuussutissarsiornermut sammisuunngitsumut EU-mi maleruagassiuinermik atuutilersitsinermi aammattaaq atuuttoq (kryds-ileruk)) | Aap Naagga  x | |

*Inatsisissatut siunnersuummi aalajangersakkanut ataasiakkaanut oqaaseqaatit*

*§ 1-imut*

Aningaasanik nuussinermi paasissutissat ilanngullugit nassiunneqartussat pillugit Kalaallit Nunaannut inatsit atuuttoq, nuussisunut, tigusisunut imaluunniit aningaasanik nuussinermut peqataasunut, Kalaallit Nunaanni akiliinermik ingerlatitseqqiisartunut, ilaatigut akiliisoq aamma akiliutinik tigusisoq pillugit paasissutissat ilanngullugit nassiunneqartussat pillugit piumasaqaatinik imaqarpoq.

Inatsisit atuuttut, akiliisoq aamma akiliutinik tigusisoq pillugit paasissutissat ilanngullugit nassiunneqartarnissaat pillugit ullumikkut piumasaqaateqarfiupput. Akiliisup aamma akiliutinik tigusisup, akiliinermik ingerlatitseqqiisartui kiisalu akunnermiliuttutut akiliinermik ingerlatitseqqiisartui, paasissutissat piumasaqaataasut tamaasa ilanngullugit nassiunneqartarnissaat aammalu naammattumik uppernarsaaserneqarsimanissaat qulakkeertassavaat.

Aningaasanik nuussinermi paasissutissat ilanngullugit nassiunneqartussat aammalu pigisat nalillit kryptot ilaannik nuussinermi, aamma peqqussummik 2015/849-mik (tamatuma kingorna aningaasanik nuussisarnermut aalajangersakkat 3.-at, tak. ilanngussaq 1) allannguineq pillugu Europa-Parlamentip aamma Rådetip aalajangersagaani 2023/1113/EU-mi aalajangersakkat Kalaallit Nunaannut atuutissasut, *§ 1*-imi siunnersuutaavoq.

Inatsisissatut siunnersuummik akuersissutiginninnermi, aningaasanik nuussisarnermut aalajangersakkat 3.-at, inatsimmut ilanngussaajumaarpoq taamaalillunilu inatsisitut sunniuteqassalluni.

Aningaasanik nuussinermut peqqussummik aningaasanik nuussinermi aamma pigisanik nalilinnik virtuelinik nuussinermi, paasissutissat ilanngullugit nassiunneqartussat pillugit piumasaqaatinik aalajangersaasoqarpoq.

Aningaasanik nuussisarnermut aalajangersakkat 3.-at malillugu, pigisanut nalilinnut virtuelinut kiffartuussissutinik tuniniaasut aamma akunnermiliuttutut pigisanut nalilinnut virtuelinut kiffartuussissutinik tuniniaasut ilaatinneqarput. Peqqussut malillugu akiliinermut kiffartuussissutinik tuniniaasut akiliisoq aamma akiliutinik tigusisoq pillugit paasissutissat ilanngullugit nassiussisarnerattut, pigisanut nalilinnut virtuelinut kiffartuussissutinik tuniniaasut aamma akunnermiliuttutut tuniniaasut pisisussaq aamma pisiffigineqartussaq pillugit paasissutissat ilanngullugit nassiuttassavaat.

Taamaalilluni aalajangersagaq, akiliisussap akiliinermut kiffartuussissutinik tuniniaasunut, akiliiffigineqartussap akiliinermut kiffartuussissutinik tuniniaasunut, pigisanut nalilinnut virtuelinut kiffartuussissutinik tuniniaasunut kiisalu akunnermiliuttutut akiliinermik ingerlatitseqqiisartunut aamma akunnermiliuttutut pigisanut nalilinnut virtuelinut kiffartuussissutinik tuniniaasunut pisussaaffinnik imaqarpoq.

Tamatuma saniatigut paasissutissanut, qarasaasiami paasissutissanik illersuinermut, nalunaarsuutinik toqqorsinermut kiisalu pilneqaatissiissutitut iliuutsinut aamma nakkutilliinermut piumasaqaatinik aalajangersagaqarpoq.

Tamatuma saniatigut Erhvervsministeriap isumaliutaani aaqqiineq siunnersuutaasoq pillugu oqaaseqaatini nalinginnaasuni immikkoortoq 3.2-mut innersuussisoqarpoq, aalajangersakkap imarisaanik erseqqinnerusumik nassuiaateqarfiusumut.

*§ 2-mut*

Aningaasanik nuussinermi paasissutissat ilanngullugit nassiunneqartussat pillugit Kalaallit Nunaannut inatsimmi nr. 326, 30. marts 2019-imeersumi § 2-mi atuuttoq malillugu, erhvervsminister Savalimmiut Naalakkersuisui tusarniaavigereerlugit aningaasanik nuussisarnermut aalajangersakkat 2.-ni aalajangersakkanik atuineq pillugu Savalimmiunut malittarisassanik aalajangersaasinnaavoq, tassunga ilagitillugu aalajangersakkanik allannguineq, Savalimmiuni pissutsinut naapertuuttunik. Ullumikkut aalajangersagaq malillugu malittarisassanik atuutilersinneqarsimasunik atuuttoqanngilaq.

Kalaallit Nunaanni pissutsit apeqqutaatillugit Kalaallit Nunaannut malittarisassanik, erhvervsministeri aalajangersaassasoq, § 2-mi siunnersuutigineqarpoq, tassunga ilagitillugit aalajangersakkanik allanngiinerit pillugit peqqussummi aalajangersakkanik atuineq.

Aalajangersagaq siunnersuutaasoq, aningaasanik nuussisarnermut aalajangersakkat 3.-anni atortussianut aalajangersakkanik saneqqussinissamut inatsisitigut tunngavissiinngilaq taamaallaalli Kalaallit Nunaanni pissutsit apeqqutaatillugit, tulluarsaanernik pisariaqartunik suliaqarnissamut piginnaatitsilluni. Taamaattoq aningaasanik nuussisarnermut aalajangersakkat 3.-anni saneqqussinissamut periarfissaqarneranik allassimasoqartillugu saneqqussisoqarsinnaavoq.

Kalaallit Nunaanni pissutsinut tulluarsaanerit Kalaallit Nunaanni oqartussat aaqqissugaanerannut sammititnneqassapput, tassunga ilagitillugit Kalaallit Nunaanni pissutsit, Danmarkimi pissutsinit allaanerusut. Taamaattoq aalajangersakkami piginnaatitsissut aammattaaq oqartussaqarfiit aaqqissugaanerannut tunngasuunngitsunut atorneqarsinnaavoq, tassunga ilagitillugit assersuutigalugu Kalaallit Nunaanni aningaasarsiornermik ingerlatsivinni suleriaatsinut, Kalaallit Nunaanni pissutsit tunngavigalugit tamanna pisariaqartinneqarpat.

Kalaallit Nunaat EU-mut ilaasortaanngimmat, taamaattumillu naalagaaffimmi inatsisinit allanit imaluunniit kunngip peqqussutaatigut Kalaallit Nunaannut atuutilersinneqarsimanngippata, EU-p aalajangersagaanut imaluunniit malittarisassanut allanut peqqussummi innersuussinerit Kalaallit Nunaannut atuunnaviannginnerat, naleqqussaanernut tunngavilersuutigineqarsinnaapput.

Kalaallit Nunaanni pissutsinut naleqqussaanerit, allaffissornikkut najoqqutassatigut suliarineqartarnerat siunertamut naapertuuppoq. Naleqqussaanerit taakkua annerusumik teknikimut tunngasuupput, taamaalilluni allannguinerit iluarsaassinerillu sukkasuumik eqaatsumillu ingerlanneqarsinnaanissaat isumannaarneqassalluni. Kalaallit Nunaanni pissutsinut naleqqussaanerit, aningaasanik nuussisarnermut aalajangersakkat 3.-anni aalajangersakkat suleriaatsikkut qanoq atorneqarnerannik pisariaqartitamik misilittagaqalernermut peqatigitillugu ingerlaavartumik ingerlanneqarsinnaanerat, taamatuttaaq siunertamut naapertuuppoq.

Aalajangersagaq malillugu, Kalaallit Nunaannut atuuttussamik allaffissornikkut najoqqutassanik aalajangersaanermut suleriaaseq naapertorlugu, atuutilersitsineq pitinnagu, sioqqutsisumik allaffissornikkut najoqqutassat pillugit Kalaallit Nunaanni oqartussaqarfinnut tusarniaasoqartassaaq. Taamaalilluni aningaasanik nuussisarnermut aalajangersakkat 3.-anni aalajangersakkanik naleqqussaaneq Kalaallit Nunaanni oqartussaqarfiit suleqatigalugit pisassaaq, taamaalilluni aningaasanik nuussisarnermut aalajangersakkat 3.-anni aalajangersakkat Kalaallit Nunaanni siunertanut naapertuunnerpaamik atorneqarsinnaaqqullugit.

*§ 3-mut*

Inatsisitigut akisussaasuusunik pinerluttulerinermik akisussaatinneqarsinnaanerat, akisussaaffimmik inissiinermut najoqqutassiat nalinginnaasut naapertorlugu aalajangerneqartassaaq.

*Imm. 1*-imi siunnersuutigineqarpoq, aningaasanik nuussisarnermut aalajangersakkat 3.-anni artikeli 4-miit 8-mut, 10-miit 12-imut, 14-miit 21-mut aamma 26-mik unioqqutitsinermut, akiligassiinikkut pineqaatissiilluni eqqartuussisoqarsinnaasoq.

Pissutsini immikkut ilungersunartuni, aningaasanik nuussisarnermut aalajangersakkat 3.-anni artikeli 4-miit 8-mut, 10-miit 12-imut, 14-imiit 21-mut aamma 26-mik unioqqutitsinermut, akiliisitsinermik pineqaatissiinernit allaanerusunik eqqartuussisoqarnissaanik periarfissaqartoq, *imm. 1*-imi*, oqaaseqatigiit 2.*-anni siunnersuutaavoq. Pissutsit immikkut ilungersunartut pineqartillugit, imatut paasineqassaaq immikkut ingasattumik imaluunniit annertuumik piaaraluni unioqqutitsinerit.

Pillaatissamik aalajangersaanermut suliami pisut ataasiakkaat pillugit eqqartuussiviit nalilersuinerat nangittumik apeqqutaassaaq. Ataani pillaatissat assigiinngitsut allassimasut qummut ammullu saneqqunneqarsinnaassapput, suliami aalajangersimasumi pissutsit sakkortusaataappata imaluunniit sakkukillisaataappata.

Aningaasanik nuussisarnermut aalajangersakkat 3.-anni artikelini ataasiakkaani pisuunermi pissutsit aamma akisussaaffik pillugit oqaaseqaatit ataani allaaserineqarput.

*Aningaasanik nuussisarnermut aalajangersakkat 3.-anni artikeli 4*

Artikeli 4-mi, imm. 1 naapertorlugu, akiliisup akiliinermut kiffartuussissutinik tuniniaasuata, aningaasanik nuussinermi akiliisup aqqa, akiliisup akiliinermut kontonormua, aamma akiliisup adressia, pisortatigoortumik allagaatinik normua, pisisartutut kinaassutsimut normua imaluunniit ulloq inunngorfik aamma sumiiffik kiisalu inatsisitigut kinaassutsimut ilisarnaataanik atuuttumik (legal entity identifier (LEI)) imaluunniit pisortatigoortumik kinaassusaanik upppernarsaasumik sumilluunniit assingusumik pissarsiarineqarsinnaasumik ilanngussilluni nassiussinissaq isumannaassavaa.

Taamaattoq oqaatigineqassaaq artikeli 6, imm. 1-imi aalajangersarneqarmat batchfili atorlugu nuussinerit akiliisumit ataasiusumeersut, akiliiffigineqartussap akiliinermut kiffartuussissutinik tuniniaasua EU-p avataani suliffeqartillugu, batchfili paasissutissanik artikeli 4, imm. 1-imi, 2-mi aamma 3-mi pineqartunik imaqarpat, paasissutissallu artikeli 4, imm. 4 aamma 5 naapertorlugit nakkutigineqarsimappata, nuussinerillu akiliisup akiliutinut kontonormuanik imaqarlutik, nuussinernut ataasiakkaanut tamatumunnga katersuunneqarsimasunut artikeli 4, imm, 1 atuutinngilaq, imaluunniit artikeli 4, imm. 3 atuuppat, nuussinermi kinaassutsimik paasinninnissamut paatsuugassaanngitsumik imaqassalluni.

Artikeli 4, imm. 1-imik unioqqutitsinermut akisussaatitaaneq akiliisussap akiliinermut kiffartuussissutinik tuniniaasuaniippoq, aammalu akiliisup akiliinermut kiffartuussissutinik tuniniaasuata paasissutissat ilanngullugit nassiunneqarnissaat isumannaanngippagu tamanna iliuuseq pillaatissiissutaasussanngussaaq.

Aningaasanik nuussinermi akiliiffigineqartussap aqqa aamma akiliinermut kontonormua pillugit paasissutissat ilanngullugit nassiunneqartarnissaat, akiliisussap akiliinermut kiffartuussissutinik tuniniaasuata isumannaassagaa, artikeli 4-mi, imm. 2-p aalajangerpaa.

Artikeli 4, imm. 2-mik unioqqutitsinermut akisussaatitaaneq, akiliisussap akiliinermut kiffartuussissutinik tuniniaasuaniippoq, aammalu akiliisup akiliinermut kiffartuussissutinik tuniniaasuata paasissutissat ilanngullugit nassiunneqarnissaat isumannaanngippagu tamanna iliuuseq pillaatissiissutaasussanngussaaq.

Nuussinerit akiliutinut kontomeersut imaluunniit akiliutinut kontomukartut akiliutinut kontonormunut imaluunniit akiliutinut kontonormunut taarsiullugu kinaassutsimik uppernarsaammik paatsuugassaanngitsumik ingiaqateqartinnissaat akiliinermut kiffartuussissutinik tuniniaasup isumagissagaa artikeli 4, imm. 3-p aalajangerpaa. Nuussinermi kinaassutsimik uppernarsaammik paatsuugassaanngitsumik oqarnermi makkua; akiliinermut aamma ingerlatsinermut systeminut imaluunniit nalunaaruteqartarnermut systeminut allattaaviit naapertorlugit akiliinermut kiffartuussissutinik tuniniaasumit aalajangersarneqartut, naqinnerit, kisitsisit ilisarnaatilluunniit akuleriiaartut, aningaasanik nuussinermi atorneqartussat pineqarput, taakkunatigut nuussineq akiliisumut aamma akiliiffigineqartumut uterluni paasiniarneqarsinnaassammat, tak. aalajangersakkami artikeli 3, nr. 12.

Artikeli 4, imm. 3-mik unioqqutitsinermut akisussaatitaaneq, akiliinermut kiffartuussissutinik tuniniaasumiippoq, aammalu akiliinermut kiffartuussissutinik tuniniaasup, paatsuugassaanngitsumik nuussinermut kinaassutsimik uppernarsaammik ilaqartitsinissamik isumaginninnginnera pillaatissiissutaassalluni.

Artikeli 4, imm. 1-imi allassimasut allakkiat, qarasaasiami imaluunniit tutsuiginartumiit aammalu arlaannaannulluunniit attuumassuteqanngitsumiit paasissutissat tunngavigalugit paasissutissat eqqortuunerat, akiliisussap akiliinermut kiffartuussissutinik tuniniaasuata misissortassagaa, artikeli 4, imm. 3-mi aalajangersarneqarpoq.

Artikeli 4, imm. 4-mik unioqqutitsinermut akisussaaffik, akiliisussap akiliinermut kiffartuussissutinik tuniniaasuaniippoq, iliuuseqarnerlu pillaatissiissutaasussaq tassaavoq, tutsuiginartumiit aammalu arlaannaannulluunniit attuumassuteqanngitsumiit paasissutissat tunngavigalugit ilanngullugit nassiunneqartussat eqqortuunersut, akiliisussap akiliinermut kiffartuussissutinik tuniniaasuata misissorsimanngikkai.

Artikeli 4, imm. 5-imi aalajangersarneqarpoq, akiliisussap kinaassusaa misissorneqareersimappat, imm. 4-mi allassimasoq misissuineq ingerlanneqarsimasutut isigineqassasoq.

Artikeli 4, imm. 4-mik unioqqutitsinermut akisussaaffik, akiliisussap akiliinermut kiffartuussissutinik tuniniaasuaniippoq, iliuuseqarnerlu pillaatissiissutaasartoq tassaavoq misissuisoqarsimannginnera.

Artikeli 4, imm. 6 naapertorlugu, akiliisussap akiliinermut kiffartuussissutinik tuniniaasuata, artikeli 4-mut tamakkiisumik naapertuunnissaa qulakkeereersimatinnagu, akiliinermut kiffartuussissutinik tuniniaasup aningaasanik nuussineq naammasseqqusaanngilaa, taamaattoq tak. artikeli 5-imi aamma 6-imi ilaatitsnnginnerit.

Artikeli 4, imm. 6-imik unioqqutitsinermut akisussaaffik, akiliisussap akiliinermut kiffartuussissutinik tuniniaasuaniippoq, iliuuseqarnerlu pillaatissiissutaasartoq, akiliinermut kiffartuussissutinik tuniniaasup, artikeli 4-mut tamakkiisumik suli naapertuutilersinneqannginnerani, aningaasanik nuussinermik naammassinninnikkut pisarpoq, taamaattoq tak. artikeli 5-imi aamma 6-imi ilaatitsnnginnerit.

*Aningaasanik nuussisarnermut aalajangersakkat 3.-anni artikeli 5*

Akiliutit ingerlaarfiinut akuusut, akiliinermut kiffartuussissutinik tuniniaasut tamarmik, EU-mi inissisimaffeqarpata, artikeli 4, imm. 1 aamma 2 apeqqutaatinnagit, minnerpaamik akiliisussap aamma akiliiffigineqartussap akiliinermut kontonormuanik, imaluunniit artikeli 4, imm. 3 atuuppat, nuussinermi kinaassutsimut uppernarsaammik paatsuugassaanngitsumik, aningaasanik nuussineq ilaqartinneqartassasoq, artikeli 5-imi, imm. 1-ip aalajangerpaa.

Artikeli 5, imm. 1-imik unioqqutitsinermut akisussaasuusut taassaapput nuussinermi akiliutit ingerlaarfiinut akuusut, akiliinermut kiffartuussissutinik tuniniaasut tamarmik, aammalu iliuuseq pillaatissiissutigineqarsinnaasoq pissaaq, akiliisussap aamma akiliiffigineqartussap akiliinermut kontonormua, imaluunniit artikeli 4, imm. 3 atuuppat, nuussinermi kinaassutsimut uppernarsaataa paatsuugassaanngitsoq minnerpaamik ilanngunneqarsimanngippata.

Akiliiffigineqartussap akiliinermut kiffartuussissutinik tuniniaasuaniit imaluunnit akunnermiliuttutut akiliinernik ingerlatitseqqiisartumiit paasissutissat pillugit noqqaassuteqarnermik tigusaqarnerup kingorna, ullut suliffiusut pingajuat nalliutsinnagu imm. 1 apeqqutaatinnagu, akiliisussap akiliinermut kiffartuussissutinik tuniniaasuata, artikeli 4 naapertorlugu, nuussinertut ataasiakkaatut imaluunniit ataatsimoorpasissutut arlalinngorlugit nuussinertut naammassineqarsimanerat apeqqutaatinnagu, aningaasanik 1.000 EUR-nik annertunerusunik nuussinermi, akiliisussaq imaluunniit akiliiffigineqartussaq pillugu paasissutissat pissarsiarineqarsinnaasunngortissagai artikeli 5-imi, imm. 2-p aalajangerpaa.

Aningaasanik nuussinernut allanut atassuteqarpasinngitsunik katillugit nuussineq pineqartoq ilanngullugu 1.000 EUR-nik qaangiisunik aningaasanik, 1.000 EUR-nik annikinnerusunik nuussinermi, minnerpaamik akiliisussap aqqa, akiliiffigineqartussap aqqa aamma akiliiffigineqartussap akiliinermut kontonormua imaluunniit artikeli 4, imm. 3 atuuppat, nuussinermi kinaassutsimut uppernarsaataa paatsuugassaanngitsoq ilisimatitsissutigineqassapput. Taamaalilluni nalilersorneqassaaq nuussinerit ataasiakkaat imminnut atassuteqarnersut, aalajangersakkamik saneqqussinnginnissaq isumannaarniarlugu.

Artikeli 5, imm. 2-mik unioqqutitsinermut akisussaasuusoq taassaavoq akiliisup akiliinermut kiffartuussissutinik tuniniaasua, aammalu iliuuseq pillaatissiissutigineqarsinnaasoq tassaavoq, akiliisup akiliinermut kiffartuussissutinik tuniniaasuata ullut suliffiusut pingasut iluini paasissutissanik pissarsiassanngortitsisimannginnera.

Akiliisussap akiliinermut kiffartuussissutinik tuniniaasua aningaasanik nuussassanik aningaasanngorlugit imaluunniit elektroniskimik aningaasanik kinaassutsimik nalunaarutitaqanngitsunik tigusaqarsimanngippat imaluunniit pinerlunnikkut aningaasarsianik malunnarunnaarsaanermik imaluunniit peqqarniisaarniarnernut aningaasalersuinermik naleqquttumik tunngavilimmik pasinartoqanngippat, imm. 2, litra b malillugu nuussinermi, artikeli 4, imm. 4 apeqqutaatinnagu, akiliisussap akiliinermut kiffartuussissutinik tuniniaasua, akiliisoq pillugu paasissutissanik misissuinissamut pisussaatitaanngitsoq artikeli 5-imi, imm. 3-p aalajangerpaa.

Artikeli 5, imm. 3-mik unioqqutitsinermut akisussaaffik, akiliisussap akiliinermut kiffartuussissutinik tuniniaasuaniippoq, iliuuseqarnerlu pillaatissiissutaasartoq pisarpoq, akiliisussaq pillugu paasissutissat misissorneqarsimanngikkaangata.

*Aningaasanik nuussisarnermut aalajangersakkat 3.-anni artikeli 6*

Artikeli 4, imm. 1-imi, 2-mi aamma 3-mi allassimasunik, paasissutissanik batchfili imaqarpat, artikeli 4, imm. 4 aamma 5-mi naapertorlugu paasissutissat misissorneqareersimappata, aamma nuussinerit ataasiakkaat akiliisup kontonormuanik imaluunniit artikeli 4, imm. 3 atuuppat, nuussinermut kinaassutsimut uppernarsaammik paatsuugassaanngitsumik imaqarpata, akiliisumiit ataatsimiit batchfilimik nuussinermi, tamatumani akiliiffigineqartussap akiliinermut kiffartuussissutinik tuniniaasua EU-p avataani inissisimaffeqarluni, matumani katersorneqarsimasunut, nuussinernut ataasiakkaanut artikeli 4, imm. 1 atuutinngitsoq artikeli 6-imi, imm. 1-ip aalajangerpaa.

Artikeli 6, imm. 1-imik unioqqutitsinermut pisuussut akiliisumiippoq, iliuuserlu pillaatissiissutaasartoq tassaavoq, artikeli 4, imm. 1-imi, 2-mi aamma 3-mi niuernerit pillugit paasissutissat batchfilimi amigaataaneri, aamma artikeli 4, imm. 4 aamma 5-imi naapertorlugit paasissutissat misissorneqareersimallutik, aamma nuussinerit ataasiakkaat akiliisup akiliinermut kontonormuanik imaqarpata imaluunnit, artikeli 4, imm. 3 atuuppat, nuussinermut kinaassutsimut uppernarsaammik paatsuugassaanngitsumik imaqarpata.

Artikeli 6, imm. 2-p aalajangerpaa, akiliutinik tigusisup akiliinermut kiffartuussissutinik tuniniaasua Unionip avataani inissisimaffeqarpat, aningaasanik nuussinernut allanut atassuteqarpasinngitsunik aningaasanik 1.000 EUR-nik amerlanerunngitsunik nuussinermik pineqartumik ilaqartillugit 1.000 EUR-nik amerlanerusunik nuussinermi, akiliisup aamma akiliutinik tigusisup atiinut aamma akiliisup aamma akiliutinik tigusisup akiliinermut kontonormuanut paasissutissat minnerpaamik ilanngullugit nassiunneqassasut. Artikeli 4, imm. 3 atuuppat, kinaassutsimut uppernarsaat paatsuugassaanngitsoq ilanngullugu nassiunneqassaaq.

Akiliisup akiliinermut kiffartuussissutinik tuniniaasua, aningaasat nuunneqartussat tigusimanngikkunigit aningaasanngorlugit imaluunniit elektroniskimik aningaasanik kinaassutsimik nalunaarutitaqanngitsunik tigusaqarsimanngippat imaluunniit pinerlunnikkut aningaasarsianik malunnarunnaarsaanermik imaluunniit peqqarniisaarnianik aningaasalersuinermik naleqquttumik tunngavilimmik pasitsaassaqanngikkuni, artikeli 4, imm. 4 apeqqutaatinnagu, akiliisup akiliinermut kiffartuussissutinik tuniniaasua, immikkoortumi matumani allaaserineqartut, akiliisoq pillugu paasissutissat, nakkutigissallugit pisussaatitaanngilaq.

Artikeli 6, imm. 2-mik unioqqutitsinermut akisussaasuusoq, tassaavoq akiliisup akiliinermut kiffartuussissutinik tuniniaasua, iliuuserlu pillaatissiissutaasartoq pisarpoq, paasissutissat ilanngullugit nassiunneqartut amigaateqaraangata, kiisalu misissuisimannginnermi.

*Aningaasanik nuussisarnermut aalajangersakkat 3.-anni artikeli 7*

Aningaasanik nuussinermut atorneqartartut, nalunaaruteqarfissatut imaluunniit akiliiffissatut aamma ingerlatsiffissatut systemimi, akiliisoq aamma akiliutinik tigusisoq pillugit paasissutissat pillugit immersugassat, naqinnernik imaluunniit paasissutissanik immersorneqarsimanersut paasiniarlugu, artikeli 7, imm. 1 naapertorlugu, akiliutinik tigusisup akiliinermut kiffartuussissutinik tuniniaasua, aaqqissuussami pineqartumi isumaqatigiissusiat naapertorlugit, suleriaatsinik sunniuteqarluartunik atuutilersitsissaaq.

Artikeli 7, imm. 1-imik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, suleriaatsinik sunniuteqarluartunik atuutilersitsinnginnermi.

Akiliisussap akiliinermik ingerlatitseqqiisartua EU-p iluani pilersinneqarsimappat, artikeli 5-imi atuuttut imaluunniit akiliisussap akiliinermut kiffartuussissutinik tuniniaasua EU-p avataani pilersinneqarsimappat, artikeli 4, imm. 1 aamma 2 atuuttut piumasaqaatit naapertorlugit, akiliisoq imaluunniit akiliutinik tigusisoq pillugit paasissutissanik amigaateqarnersoq paasiniarlugu, artikeli 7, imm. 2 naapertorlugu, akiliutinik tigusisoq sunniuteqarluartunik atuutilersitsissaaq, tassunga ilagitillugu, tamanna attuumassuteqartillugu, nuussinerup kingorna imaluunniit nalaani nakkutilliineq.

Artikeli 7, imm. 2-mik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, suleriaatsinik sunniuteqarluartunik atuutilersitsisoqanngikkaangat, tassunga ilagitillugu nakkutilliineq.

Aningaasanik 1.000 EUR-nik annertunerusunik nuussinermi, nuussineq ataasiakkaatut ingerlanneqarsimanersoq imaluunniit imminnut ataqatigiissutut nuussinerunerusimanersoq apeqqutaatinnagu, akiliutinik tigusisup akiliinermut kontoa nuussiffigineqartinnagu imaluunniit aningaasat akiliiffigineqartumut atorneqarsinnaalersinnagit, qarasaasiami paasissutissat imaluunniit tutsuiginartumiit aamma arlaannaannulluunniit attuumassuteqanngitsumiit paasissutissat tunngavigalugit akiliutinik tigusisoq pillugu paasissutissat, artikeli matumani imm. 2-mi allassimasut eqqortuunersut akiliutinik tigusisup akiliinermut kiffartuussissutinik tuniniaasuata misissussagai artikeli 7-imi, imm. 3-p aalajangerpaa.

Artikeli 7, imm. 3-mik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, paasissutissanik artikeli 7, imm. 2-mi taaneqartunik misissuisoqarsimanngikkaangat.

Aningaasanik nuussinernut allanut atassuteqarpasinngitsunik, pineqartumut nuussinermut ilaatillugu 1.000 EUR-nik qaangiisumik aningaasanik 1.000 EUR-nik annikinnerusunik nuussinermi, akiliutinik tigusisup akiliinermut kiffartuussissutinik tuniniaasuata aningaasanngorlugit akilinngippagit imaluunniit elektroniskimik aningaasanik kinaassutsimut nalunaarsuuutitaqanngitsumik akiliinngippat imaluunniit pinerlunnikkut aningaasarsianik malunnarunnaarsaanermik imaluunniit peqqarniisaarniarnernut aningaasalersuinermik naleqquttumik tunngavilimmik pasitsaassaqanngikkuni, akiliutinik tigusisoq pillugu paasissutissat eqqortuunerinik nakkutilliinissamut akiliutinik tigusisup akiliinermut kiffartuussissutinik tuniniaasua pisussaanngitsoq artikeli 7-imi, imm. 4-p aalajangerpaa.

Artikeli 7, imm. 4-mik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, akiliutinik tigusisoq pillugu paasissutissanik nakkutilliisoqanngippat, aningaasanngorlugit akiliisoqaraangat imaluunniit pinerlunnikkut aningaasarsianik malunnarunnaarsaasoqarneranik imaluunniit peqqarniisaarniarnernut aningaasalersuisoqarneranik tunngavissaqartumik pasitsaassisoqarpat.

Akiliisup kinaassusaa misissorneqareersimaleraangat, artikeli 7, imm. 3-mi aamma 4-mi allaaserineqartoq nakkutilliineq pisimasutut isigineqartartoq artikeli 7-imi, imm. 5-p aalajangerpaa.

*Aningaasanik nuussisarnermut aalajangersakkat 3.-anni artikeli 8*

Artikeli 8, imm. 1 naapertorlugu, akiliisoq aamma akiliutinik tigusisoq pillugit paasissutissat tamakkiisunik piumasaqaataasunik amigaatilik aningaasanik nuussineq, piviusunngortinneqassanersoq, itigartinneqassanersoq imaluunniit tunuartikkallarneqassanersoq aalajangerniarlugu, aammalu siunertamut naapertuuttunik malitsigititsinissanik sillimmartaarutinik aalajangersaanissamut, akiliutinik tigusisup akiliinermut kiffartuussissutinik tuniniaasua, suleriaatsinik sunniuteqarluartunik aarlerinaatinut tunngavilersukkanik, ilaatillugu pinerlunnikkut aningaasarsianik malunnarunnaarsaasarnermut malittarisassiat sisamaanni artikeli 13 naapertorlugu aarlerinaatinut tunngavilersuutinik aamma suleriaatsinik aalajangersaallunilu atuutilersitsissaaq.

Aningaasanik nuussinermik tigusaqarnermi, akiliutinik tigusisup akiliinermut kiffartuussissutinik tuniniaasuata, artikeli 4, imm. 1 imaluunniit 2, artikeli 5, imm. 1, imaluunniit artikeli 6 naapertorlugit, akiliisussaq imaluunniit akiliiffigineqartussaq pillugit paasissutissat piumasaqaataasut, artikeli 7, imm. 1 naapertorlugu, pineqartut nalunaaruteqartarnermut imaluunniit akiliinermut aamma ingerlatsinermut aaqqissuussamut isumaqatigiissusiat malillugit atorneqarsinnaasut, amigaataasut imaluunniit tamakkiisuunngitsut imaluunniit naqinnernik imaluunniit paasissutissanik immersorneqarsimanngitsut, ilisimaleruniuk, akiliutinik tigusisup akiliinermut kiffartuussissutinik tuniniaasuata, akiliutinik tigusisup akiliinermut kontoa ikisiffigineqartinnagu, imaluunniit aningaasat akiliiffigineqartumut atorneqarsinnaalersinnagit, aarlerinaatinik aallaaveqarnermik tunngavilimmik, nuussineq itigartissagaa imaluunniit akiliisoq aamma akiliutinik tigusisoq pillugit paasissutissat piumasaqaataasut piumasaqaatigissagai, aammattaaq artikeli 8, imm. 1-imi aalajangersarneqarpoq.

Artikeli 8, imm. 1-imik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, sunniuteqarluartunik aarlerinaatinik aallaavilinnik suleriaatsinik aalajangersaasimannginnermi aamma atuutilersitsisinnginnermi, kiisalu aningaasanik nuussinermik paasissutissatigut amigaateqartumik itigartitsisimannginnermi.

Akiliinermik kiffartuussissutinik tuniniaasoq uteqqiasumik akiliisoq imaluunniit akiliutinik tigusisoq pillugu paasissutissat piumasaqaataasut ilaannik tunniussinngitsoortarpat akiliutinik tigusisup akiliinermik kiffartuussissutinik tuniniaasua, aallaqqaataasumik mianersoqqussutinik aamma piffissaliussanik aalajangersaanernik ilaqarsinnaasunik aaqqiinernik aalajangersaassasoq, tamatumalu kingorna taassumannga akiliinermik kiffartuussissutinik tuniniaasup siunissami aningaasanik nuussinissaanut itigartitsisinnaasoq imaluunniit isummernikkut taassuminnga niueqatigiinnermi attaveqaqatigiinnermik killiliisinnaasoq imaluunniit unitsitsisinnaasoq artikeli 8-mi, imm. 2-p aalajangerpaa.

Akiliinermut kiffartuussissutinik tuniniaasup, pinerlunnikkut aningaasarsianik malunnarunnaarsaasarnermik aamma peqqarniisaarniarnernut aningaasalersuisarnermik pitsaaliuineq pillugu aalajangersakkanik malinninneranik nakkutilliinermut akisussaasuusunut oqartussaqarfinnut, akiliutinik tigusisup akiliinermut kiffartuussissutinik tuniniaasuata paasissutissanik nalunaarutiginninnginnerit aamma aaqqiinerit nalunaarutigissavai.

Artikeli 8, imm. 2-mik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, aaqqiissuteqarsimannginnermi tamatumalu kingorna siunissami aningaasanik nuussinissanik itigartitsisimannginnermi, kiisalu aaqqiinerit pillugit nalunaaruteqarsimannginnermi aamma akiliisup akiliinermut kiffartuussissutinik tuniniaasuata oqartussaqarfinnut attuumassutilinnut iliuuseqarsimannginnerani.

*Aningaasanik nuussisarnermut aalajangersakkat 3.-anni artikeli 10*

Artikeli 10 naapertorlugu, aningaasanik nuussinermi ilanngullugit nassiunneqartut, akiliisoq aamma akiliutinik tigusisoq pillugit paasissutissat tiguneqartut tamarmik, nuussinermut tassunga ilagitillugit toqqorneqarnissaat, akunnermiliuttutut akiliinermik ingerlatitseqqiisartut isumannaassavaat.

Artikeli 10-mik unioqqutitsinermut akisussaaffik, akunnermiliuttutut akiliinermik ingerlatitseqqiisartumiippoq, iliuuserlu pillaatissiissutaasartoq pisarpoq, paasissutissat ilanngullugit nassiunneqartut, aningaasanik nuussinermi toqqorneqarnissaannik isumannaarisimannginnermi.

*Aningaasanik nuussisarnermut aalajangersakkat 3.-anni artikeli 11*

Aningaasanik nuussinermut atorneqartartut, nalunaaruteqarfissatut imaluunniit akiliiffissatut aamma ingerlatsiffissatut systemimi, akiliisoq aamma akiliutinik tigusisoq pillugit paasissutissat pillugit immersugassat, naqinnernik imaluunniit paasissutissanik immersorneqarsimanersut paasiniarlugu, artikeli 11, imm. 1 naapertorlugu, akunnermiliuttutut akiliinermik ingerlatitseqqiisartoq, aaqqissuussami pineqartumi isumaqatigiissutit naapertorlugit, suleriaatsinik sunniuteqarluartunik atuutilersitsissaaq.

Artikeli 11, imm. 1-imik unioqqutitsinermut akisussaaffik, akunnermiliuttutut akiliinermik ingerlatitseqqiisartumiippoq, iliuuserlu pillaatissiissutaasartoq pisarpoq suleriaatsinik sunniuteqarluartunik atuutilersitsimannginnermi.

Akiliisup aamma akiliutinik tigusisup akiliinermut kiffartuussissutinik tuniniaasuat EU-p iluani inissisimaffeqartillugu, akunnermiliuttutut akiliinermik ingerlatitseqqiisartoq aningaasanik nuussinermi, akiliisoq imaluunniit akiliutinik tigusisoq pillugu, paasissutissat artikeli 5-imi allaatigineqartut amigaataanersut paasiniarlugu, suleriaatsinik sunniuteqarluartunik, tassunga ilagitillugit nuussinerit nalaanni imaluunniit kingorngini pisariaqarfiini nakkutilliinermik atuutilersitsissasoq artikeli 11-mi, imm. 2-p aalajangerpaa.

Akiliisup imaluunniit akiliutinik tigusisup akiliinermut kiffartuussissutinik tuniniaasui EU-p avataani inissisimaffeqartillugit, aningaasanik nuussinermi, akiliisoq imaluunniit akiliutinik tigusisoq pillugu, artikeli 4, imm. 1-imi, 2-mi aamma 5-imi allaatigineqartut paasissutissat amigaataanersut paasiniarlugu akunnermiliuttutut akiliinermik ingerlatitseqqiisartoq suleriaatsinik sunniuteqarluartunik atuutilersitsissaaq, tassunga ilagitillugu nuussinerit nalaanni imaluunniit kingorngini pisariaqarfiini nakkutilliineq. Batchfilinik nuussinerni, tassaapput taakkua paasissutissat artikeli 4, imm. 1-imi aamma 2-mi allaatigineqartut, tassunga batchfilimik nuussinermut tunngatillugu.

Artikeli 11, imm. 2-mik unioqqutitsinermut akisussaaffik, akunnermiliuttutut akiliinermik ingerlatitseqqiisartumiippoq, iliuuserlu pillaatissiissutaasartoq pisarpoq, suleriaatsinik sunniuteqarluartunik atuutilersitsisimannginnermi kiisalu nakkutilliisimannginnermi.

*Aningaasanik nuussisarnermut aalajangersakkat 3.-anni artikeli 12*

Artikeli 12, imm. 1 malillugu, akunnermiliuttutut akiliinermik ingerlatitseqqiisartoq, akiliisoq aamma akiliutinik tigusisoq pillugit paasissutissat piumasaqaataasut amigaataaneranni, aningaasanik nuussineq naammassineqassanersoq, itigartinneqassanersoq imaluunniit unitsikkallarneqassanersoq aalajangerniarlugu, siunertamullu naapertuuttunik malitsigititatut aaqqiinernik aalajangersaanissamut, suleriaatsinik aarlerinaatinik aallaavilinnik sunniuteqarluartunik aalajangersaassaaq aamma atuutilersitsissaaq.

Aningaasanik nuussinermik tigusinermini akunnermiliuttutut akiliinermik ingerlatitseqqiisartup, artikeli 7, imm. 1 naapertorlugu pineqartunut nalunaaruteqartarnermut imaluunniit akiliinermut aamma ingerlatsinermut systeminut isumaqatigiissusiat naapertorlugit artikeli 4, imm.1-imi imaluunniit 2-mi, artikeli 5, imm.1-imi, imaluunniit artikeli 6-imi allaatigineqartut paasissutissat amigaataasut imaluunniit naqinnernik imaluunniit paasissutissanik immersorneqarsimanngitsut, ilisimaleruniuk akiliinermut kiffartuussissutinik tuniniaasup nuussineq itigartissavaa, imaluunniit, aningaasanik nuussineq sioqqullugu imaluunniit kingorna aarlerinaatinik tunngaveqarneq aallaavigalugu, akiliisoq aamma akiliutinik tigusisoq pillugit paasissutissat piumasaqaataasut piumassavai.

Artikeli 12, imm. 1-imik unioqqutitsinermut akisussaaffik, akunnermiliuttutut akiliinermik ingerlatitseqqiisartumiippoq, iliuuserlu pillaatissiissutaasartoq pisarpoq, aarlerinaatinik tunngavilinnik suleriaatsinik aalajangersaasimannginnermi aamma atuutilersitsisimannginnermi, imaluunniit amigaatilinnik paasissutissartalinnik aningaasanik nuussinernik itigartitsisimannginnermi.

Akiliinermut kiffartuussissutinik tuniniaasup uteqqiasumik akiliisoq aamma akiliutinik tigusisoq pillugit paasissutissanik piumasaqaataasunik tunniussineq ajorpat, aallaqqaammut mianersoqqussutinik nassiussinernik aammalu piffissarititanik aalajangersaanernik ilaqarsinnaasunik tamatumalu kingorna akiliinermut kiffartuussissutinik tuniniaasumiit siunissami aningaasanik nuussinernik itigartitsisarnissamik, imaluunniit akiliinermut kiffartuussissutinik tuniniaasumik taassuminnga niueqatiginnittarnernik killilersimaarinninnissamik imaluunniit unitsitsinissamik, akunnermiliuttutut akiliinermik ingerlatitseqqiisartoq aaqqiinernik aalajangersaassasoq artikeli 12-imi, imm. 2-p aalajangerpaa.

Pinerlunnikkut aningaasarsianik malunnarunnaarsaasarnermik aamma peqqarniisaarnianik aningaasalersuinermik pitsaaliuineq pillugu aalajangersakkat malinneqarnissaannik nakkutilliinissamut akisussaasumut oqartussaasumut piginnaatitaasumut paasissutissanik aammalu sillimmartaarusianik tunniussinngittarneq, akunnermiliuttutut akiliinermik ingerlatitseqqiisartup kalerriutigissavai.

Artikeli 12, imm. 2-mik unioqqutitsinermut akisussaaffik, akiliutinik tigusisup akiliinermut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, aaqqiissuteqarsimannginnermi, imaluunniit oqartussaqarfimmut piginnaatitaasumut aaqqiinerit pillugit nalunaaruteqarsimannginnermi.

*Aningaasanik nuussisarnermut aalajangersakkat 3.-anni artikeli 14*

Artikeli 14, imm. 1 malillugu, pigisanik nalilinnik kryptonik nuussinermi, pisisussap aqqa, pisisussap qarasaasiakkut pissarsiarineqarsinnaaffiata adressia, pisisussap pigisanut nalilinnut kryptonut kontonormua, pisisussap najugaa, tassunga ilagitillugit nunap aqqa, inuup normua (CPR) aamma pisisartutut normuata imaluunniit periarfissatut allatut pisisussap inuuiata aamma inunngorfiata sumiiffiua aamma pisisussap inatsisitigut kinaassutsimut uppernarsaataa atuuttoq ilanngullugit nassiunneqartarnissaat pisisuusup pigisanut nalilinnut kryptonut kiffartuussissutinik tuniniaasuata isumannaassavaa.

Taamaattoq, pisisussamiit ataatsimiit batchfilinik nuussinermi, matumani ataatsimoortinneqartunut nuussinernut ataasiakkaanut, artikeli 14, imm. 1-imiit 3-mut allaatigineqartunik paasissutissanik batchfili imaqarpat, artikeli 14, imm. 6 aamma 7 naapertorlugit paasissutissat misissorneqareersimappata, aamma artikeli 14, imm. 2, naqinneq b atuuppat, nuussinerit ataasiakkaat pisisussap qarasaasiakkut pissarsiarineqarsinnaaffianik adressemik, artikeli 14, imm. 2, naqinneq c atuuppat, pisisussap pigisanut nalilinnut kryptonut kontonormuanik, imaluunniit, artikeli 14, imm. 3 atuuppat, nuussinermi kinaassutsimut uppernarsaataanik paatsuugassaanngitsumik, imaqarpata, artikeli 14, imm. 1 atuutinngitsoq artikeli 15-imi aalajangersarneqarnera eqqaasariaqarpoq.

Artikeli 14, imm. 1-imik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, pisisussaq pillugu paasissutissat ilanngullugit nassiunneqarnissaat qulakkeerneqanngippat.

Artikeli 14, imm. 2 naapertorlugu, pigisanik nalilinnik kryptonik nuussinermi, pisiffigineqartussap aqqa pillugu paasissutissat, pisiffigineqartussap qarasaasiakkut pissarsiarineqarsinnaaffiata adressia, pisiffigineqartussap pigisanut nalilinnut kontonormua aamma pisiffigineqartussap inatsisitigut kinaassutsimut uppernarsaataa atuuttoq ilanngullugit nassiunneqarnissaat, pisisussap pigisanut nalilinnut kryptonut kiffartuussissutinik tuniniaasuata isumannaassavaa.

Artikeli 14, imm. 2-mik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, pisiffigineqartussaq pillugu paasissutissat ilanngullugit nassiunneqarnissaat isumannaarneqarsimanngippat.

Pisisussap pigisanut nalilinnut kryptonut kiffartuussissutinik tuniniaasuata, pigisanik nalilinnik kryptonik nuussinerit, DLT-mik imaluunniit teknologimik assingusumik atuiffiusumi netværkimi nalunaarsorneqanngitsut, aammalu pigisanut nalilinnut kryptonut kontomut imaluunniit kontomiit ingerlanneqanngitsut, nuussinermi kinaassutsimut uppernarsaammik paatsuugassaanngitsumik ilaqartillugit nassiunneqartarnissaat isumagisassagaa artikeli 14-imi, imm. 3-p aalajangerpaa.

Nuussinermi kinaassutsimut uppernarsaat paatsuugassaanngitsoq imatut paasineqassaaq, pigisanik nalilinnik kryptonik nuussinermik, pisisussamut aamma pisiffigineqartussamut uterluni paasiniaanissamut periarfissiisut, pigisanut nalilinnut kryptonut kiffartuussissutinik tuniniaasumit aalajangersagaasut, akiliinermut aamma ingerlatsinermut systeminut imaluunniit nalunaaruteqartarnernut systeminut allattaaviit naapertorlugit akiliinermut kiffartuussissutinik tuniniaasumit aalajangersagaasut, naqinnernik, kisitsisinik imaluunniit ilisarnaatinik ataqatigiissakkat.

Artikeli 14, imm. 3-mik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, pisisussap pigisanut nalilinnut kryptonut kiffartuussissutinik tuniniaasuata, nuussinermi kinaassutsimut uppernarsaammik paatsuugassaanngitsumik nuussinerup ilaqartinnissaa isumagisimanngippagu.

Artikeli 14, imm. 4 malillugu, pisisussap pigisanut nalilinnut kryptonut kiffartuussissutinik tuniniaasuata, pigisanik nalilinnik kryptonik nuussinermut sioqqutsisumik, peqatigitillugit imaluunniit sanileriissitsisumik, aammalu inunnut paasissutissanik suliaqarnermut atatillugu inunnik illersuineq pillugu aamma paasissutissanik taamaattunik killeqanngitsumik avitseqatigiittarneq pillugu aammalu peqqussummik 95/46/EF-imik (datanik illersuineq pillugu aalajangersagaq nalinginnaasoq) atorunnaarsitsineq pillugu Europa-Parlamentip aamma Rådetip aalajangersagaat (EU) 2016/679, 27. april 2016-meersoq naapertorlugu, imm. 1-imi aamma 2-mi allaaserineqartut paasissutissat, nassiutissavai.

Artikeli 14, imm. 4-mik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq tassaavoq, pigisanik nalilinnik kryptonik nuussinermi sioqqutsisumik, peqatigitillugit imaluunniit sanileriissitsisumik, imm. 1-imi aamma 2-mi paasissutissat allaatigineqartut ilanngullugit nassiussinnginneq.

Artikeli 14, imm. 5 malillugu pisisussap pigisanut nalilinnut kryptonut kiffartuussissutinik tuniniaasuata, imm. 1-imi aamma 2-mi allaatigineqartut paasissutissat, pissarsiarissavai aamma toqqussavai, pigisanut nalilinnut kryptonut nuussineq, ataasiakkaatut suussusersineqarsinnaanera isumannaarlugu. Pisisussap pigisanut nalilinnut kryptonut kiffartuussissutinik tuniniaasua, adressemut nammineq host-ikkamut 1 000 EUR-nik annertunerusunik aningaasanik nuussisoqartillugu aammattaaq, taanna adresseq pisisussamit pigineqarnera imaluunniit nakkutigineqarnera pillugu naliliinissamut naleqquttunik aaqqiinernik aalajangersaassaaq.

Artikeli 14, imm. 5-imik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, imm. 1-imi aamma 2-mi allaatigineqartunik paasissutissanik, pissarsiornanilu toqqorsisimannginneq, pigisanillu nalilinnik kryptonik nuussinerup ataasiakkaatut suussusersineqarsinnaaneranik isumannaarinnissimannginneq.

Artikeli 14, imm. 6 malillugu, pisisussap pigisanut nalilinnut kryptonut kiffartuussissutinik tuniniaasuata, pigisanik nalilinnik kryptonik nuussineq sioqqullugu, allakkiat, qarasaasiakkut paasissutissat imaluunniit tutsuiginartumiit aamma arlaannaannulluunniit attuumassuteqanngitsumiit paasissutissat tunngavigalugit artikeli 14, imm. 1-imi allaatigineqartut paasissutissat eqqortuunersut misissoqqaassavai.

Artikeli 14, imm. 6-imik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq tassaavoq, pisisussap pigisanut nalilinnut kryptonut kiffartuussissutinik tuniniaasuata, tusarfimmiit tutsuiginartumiit aamma arlaannaannulluunniit attuumassuteqanngitsumiit pissarsianik, paasissutissanik ilanngullugit nassiunneqartunik eqqortuunerinik misissuisimannginneq.

Aningaasarsianik malunnarunnaarsaasarneq pillugu inatsimmi, kunngip peqqussutaatigut Kalaallit Nunaannut atuutilersinneqartumi, kapitali 3-mi allassimasutut, peqqussummi (EU) 2015/849-mi artikeli 40 naapertorlugu paasissutissat toqqortarineqarlutik, aammalu aningaasarsianik malunnarunnaarsaasarneq pillugu inatsimmi, kunngip peqqussutaatigut Kalaallit Nunaannut atuutilersinneqartumi, § 30-mi allassimasutut, peqqussummi (EU) 2015/849-mi artikeli 13 naapertorlugu pisisussap kinaassusaa misissorneqareersimaleraangat, imm. 6-imi allaatigineqartoq nakkutilliineq/misissuineq naammassineqarsimasutut isigineqartoq artikeli 14-imi, imm. 7-ip aalajangerpaa.

Artikeli 14, imm. 7-imik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq tassaavoq, tusarfimmiit tutsuiginartumiit aamma arlaannaannulluunniit attuumassuteqanngitsumiit pissarsiat, paasissutissat ilanngullugit nassiunneqartut eqqortuunerinik misissuisimannginneq.

Artikeli 14, imm. 8 malillugu, pisisussap pigisanut nalilinnut kryptonut kiffartuussissutinik tuniniaasuata nuussineq artikelimut matumunnga tamakkiisumik naapertuunnera qulakkeerereertinnagu pigisanik nalilinnik kryptonik nuussiniarluni noqqaassuteqarnissamik imaluunniit naammassinninnissamik akuerseqqusaanngilaq.

Artikeli 14, imm. 8-imik unioqqutitsinermut akisussaaffik, pisisussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, pigisanut nalilinnut kryptonut kiffartuussissutinik tuniniaasup artikeli 14-imut tamakkiisumik naapertuunnera qulakkeerereertinnagu pigisanik nalilinnik kryptonik nuussinermik naammassinnissimanerani.

*Aningaasanik nuussisarnermut aalajangersakkat 3.-anni artikeli 16*

Artikeli 16, imm. 1 naapertorlugu pisisussaq aamma pisiffigineqartussaq pillugit artikeli 14, imm. 1-imi aamma 2-mi allaatigineqartut paasissutissat, nuussinermut imaluunniit batchfilimik nuussinermut ilaanersut imaluunniit malinnaatinneqarnersut paasiniarlugu, pisiffigineqartussap pigisanut nalilinnut kryptonut kiffartuussissutinik tuniniaasua, tassunga ilagitillugit nuussinerup nalaani imaluunniit kingorna nakkutilliinerup pisariaqarfiani suleriaatsinik sunniuteqarluartunik atuutilersitsissaaq.

Artikeli 16, imm. 1-imik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, suleriaatsinik sunniuteqarluartunik atuutilersitsisimannginnermi.

Artikeli 16, imm. 2 naapertorlugu, pisiffigineqartussap pigisanut nalilinnut kryptonut kiffartuussissutinik tuniniaasua, artikeli 14, imm. 1-imi aamma 2-mi allaatigineqartunik paasissutissanik pissarsiniassaaq aamma toqqortaqassaaq, aammalu pigisanik nalilinnik kryptonik nuussinerup, ataasiakkaatut suussusersineqarsinnaanissaa qulakkiissallugu. Pisiffigineqartussap pigisanut nalilinnut kryptonut kiffartuussissutinik tuniniaasua adressimut nammineq host-ikkamut 1 000 EUR-nik annertunerusunik aningaasanik nuussisoqartillugu aammattaaq, taanna najugaq adresseq pisiffigineqartussamit pigineqarnera imaluunniit nakkutigineqarnera pillugit naliliinissamut naleqquttunik aaqqiinernik aalajangersaassaaq.

Artikeli 16, imm. 2-mik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, pisinermik tigusisup pigisanut nalilinnut kryptonut kiffartuussissutinik tuniniaasua artikeli 14, imm. 1-imi aamma 2-mi paasissutissanik pineqartunik, pissarsinianngippat aammalu toqqortaqanngippat, aammalu pigisanik nalilinnik kryptonik nuussinerup ataasiakkaatut suussusersineqarsinnaaneranik isumannaarinninngippat.

Artikeli 16, imm. 3 naapertorlugu pisiffigineqartussap pigisanut nalilinnut kryptonut kiffartuussissutinik neqerooruteqartartuanit pisiffigineqartussaq pillugu artikeli 14, imm. 2-mi allaatigineqartut paasissutissat eqqortuunersut, allakkiat, qarasaasiakkut paasissutissat, imaluunniit tusarfimmiit tutsuiginartumiit aamma arlaannaannulluunniit attuumassuteqanngitsumiit pissarsiat paasissutissat tunngavigalugit misissorneqareersinnagit, pigisat nalillit kryptot, pisiffigineqartussamut atugassanngortinneqassanngillat.

Artikeli 16, imm. 3-mik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq tassaavoq, pisiffigineqartussap pigisanut nalilinnut kryptonut kiffartuussissutinik tuniniaasuata tusarfimmiit tutsuiginartumiit aamma arlaannaannulluunniit attuumassuteqanngitsumiit pissarsiat tunngavigalugit paasissutissat, ilanngullugit nassiunneqartut eqqortuunerinik misissuisimannginneq.

Aningaasarsianik malunnarunnaarsaasarneq pillugu inatsimmi, kunngip peqqussutaatigut Kalaallit Nunaannut atuutilersinneqartumi, kapitali 3-mi allassimasutut, peqqussummi (EU) 2015/849-mi artikeli 40 naapertorlugu paasissutissat toqqortarineqarlutik, aammalu aningaasarsianik malunnarunnaarsaasarneq pillugu inatsimmi, kunngip peqqussutaatigut Kalaallit Nunaannut atuutilersinneqartumi, § 30-mi allassimasutut, peqqussummi (EU) 2015/849-mi artikeli 13 naapertorlugu pisisussap kinaassusaa misissorneqareersimaleraangat, imm. 6-imi allaatigineqartoq nakkutilliineq/misissuineq naammassineqarsimasutut isigineqartoq artikeli 16-imi, imm. 4-p aalajangerpaa.

Artikeli 16, imm. 4-mik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq nakkutilliinngisimannermi pisarpoq.

*Aningaasanik nuussisarnermut aalajangersakkat 3.-anni artikeli 17*

Artikeli 17, imm. 1 malillugu pisiffigineqartussap pigisanut nalilinnut kryptonut kiffartuussissutinik tuniniaasua, pisisussaq aamma pisiffigineqartussaq pillugit paasissutissanik piumasaqaataasunik tamakkiisunik amigaateqartoq, pigisanik nalilinnik kryptonik nuussineq, naammassineqassanersoq, itigartinneqassanersoq, utertillugu nassiunneqassanersoq imaluunniit unitsikkallarneqassanersoq, paasiniarlugu aammalu siunertamut naapertuuttunik malitsigititanik aaqqiinernik aalajangersaanissamut, suleriaatsinik aarlerinaatinik aallaavilinnik sunniuteqarluartunik atuutilersitsissaaq.

Artikeli 17, imm. 1-imik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq suleriaatsinik atuutilersitsisimannginnermi aamma malinnissimannginnermi.

Pigisanut nalilinnut kryptonut kiffartuussissutinik tuniniaasup, uteqqiasumik pisisussaq imaluunniit pisiffigineqartussaq pillugu paasissutissat piumasaqaataasut saqqummiuttanngippagit, pigisanut nalilinnut kryptonut kiffartuussissutinik tuniniaasumik taassuminnga imaluunniit tassunga imaluunniit tassannga niueqatigiinnikkut attaveqaqatigiinnermik unitsitsinermik, killilersuinermik imaluunniit siunissami pigisanik nalilinnik kryptonik nuussinernik sunilluunniit toqqaannartumik itigartitsinermik qisuariartoqartinnagu, soorlu mianersoqqussutinik nassiussinernik imaluunniit piffissaliussanik aalajangersaanikkut aaqqiinernik, naleqquttunik pisiffigineqartussap pigisanut nalilinnut kryptonut kiffartuussissutinik tuniniaasua aalajangersaassasoq, artikeli 17-imi, imm. 2-p aalajangerpaa.

Akiliinermut kiffartuussissutinik tuniniaasoq, pinerlunnikkut aningaasarsianik malunnarunnaarsaasarnermik aamma peqqarniisaarnianik aningaasalersuinermik pitsaaliuineq pillugu aalajangersakkanik malinninnersoq, nakkutilliinermut akisussaasuusunut oqartussaqarfinnut, pisiffigineqartussap pigisanut nalilinnut kryptonut kiffartuussissutinik tuniniaasuata, paasissutissanik nalunaarutiginnissimannginneq aamma aaqqiinerit nalunaarutigissavai.

Artikeli 17, imm. 2-imik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, aaqqiissuteqarsimannginnermi tamatumalu kingorna siunissami pigisanik nalilinnik kryptonik nuussiussiniarnernik itigartitsisimannginnermi imaluunniit aaqqiinerit aalajangikkat pillugit nalunaaruteqarsimannginnermi.

*Aningaasanik nuussisarnermut aalajangersakkat 3.-anni artikeli 18*

Artikeli 18 naapertorlugu, pisiffigineqartussap pigisanut nalilinnut kryptonut kiffartuussissutinik tuniniaasuata, pigisanik nalilinnik kryptonik nuussineq imaluunniit tamatumunnga attuumassutillit nuussinerit pasinapilunnersut, pisisussaq imaluunniit pisiffigineqartussaq pillugu paasissutissat amigaateqarnersut imaluunniit tamakkiisuunnginnersut, naatsorsuutaaqataasussatut, aammalu aningaasarsianik malunnarunnaarsaasarneq pillugu inatsimmi, kunngip peqqussutaatigut Kalaallit Nunaannut atuutilersinneqartumi, allassimasutut aningaasarsianik malunnarunnaarsaasarnermut malittarisassiaq naapertorlugu, Hvidvasksekretariatetimut nalunaarutigineqassanersoq nalilersussavaa.

Artikeli 18-mik unioqqutitsinermut akisussaaffik, pisiffigineqartussap pigisanut nalilinnut kryptonut kiffartuussissutinik tuniniaasuaniippoq, iliuuserlu pillaatissiissutaasartoq pisarpoq, aaqqiissuteqarsimannginnermi, tassani pigisanik nalilinnik kryptonik nuussineq imaluunniit tamatumunnga attuumassutillit nuussinerit pasinapilussinnaaneri pillugit nalilersuinermi, pisisussaq imaluunniit pisiffigineqartussaq pillugit paasissutissat amigaataasut imaluunniit tamakkiisuunngitsut ilaatinngikkaanni, tassunga ilagitillugu aningaasarsianik malunnarunnaarsaasarneq pillugu inatsimmi, kunngip peqqussutaatigut Kalaallit Nunaannut atuutilersinneqartumi allassimasoq, aningaasarsianik malunnarunnaarsaasarnermut peqqussut naapertorlugu Hvidvasksekretariatetimut nalunaarutigininnissaq.

*Aningaasanik nuussisarnermut aalajangersakkat 3.-anni artikeli 19*

Artikeli 19 naapertorlugu, pigisanik nalilinnik kryptonik nuussinermut ilanngullugit nassiunneqartut, pisisussaq aamma pisiffigineqartussaq pillugit paasissutissat tiguneqartut tamarmik nuussinermut ilaatinneqarnissaat aammalu paasissutissanik taamaattunik nalunaarsuinerup toqqorneqarnissaa aammalu noqqaassuteqartoqarneratigut oqartussaqarfinnut piginnaatitaasunut atoriaannanngortinneqarnissaat, pigisanut nalilinnut kryptonut kiffartuussissutinik akunnermiliuttutut tuniniaasup isumannaassavaa.

Artikeli 19-imik unioqqutitsinermut akisussaaffik, pigisanut nalilinnut kryptonut kiffartuussissutinik akunnermiliuttutut tuniniaasuaniippoq, iliuuserlu pillaatissiissutaasartoq pisarpoq, pigisanik nalilinnik kryptonik nuussinermut ilanngullugit nassiunneqartut, pisisussaq aamma pisiffigineqartussaq pillugit paasissutissat tiguneqartut tamarmik nuussinermut ilaatinneqarnissaat aammalu paasissutissanik taamaattunik nalunaarsuinerup, toqqorneqarnissaa aammalu noqqaassuteqartoqarneratigut oqartussaasunut piginnaatitaasunut atoriaannanngortinneqarnissaat, akunnermiliuttutut tuniniaasumit isumannaarneqanngippat.

*Aningaasanik nuussisarnermut aalajangersakkat 3.-anni artikeli 20*

Artikeli 20 naapertorlugu, pigisanut nalilinnut kryptonut kiffartuussissutinik akunnermiliuttutut tuniniaasoq, tassunga ilagitillugu nuussinerup nalaani imaluunniit kingorna alapernaarsuinerup pisariaqarfiani, artikeli 14, imm. 1, naqinneq a - c, aamma artikeli 14, imm. 2, naqinneq a – c-mi allaatigineqartut, pisisussaq imaluunniit pisiffigineqartussaq pillugu paasissutissat, tassunga ilagitillugu nuussineq adressemut nammineq host-ikkamut imaluunniit tassanngaanniit ingerlanneqarsimappat, nuussinermut imaluunniit pigisanik nalilinnik kryptonik batchfilimik nuussinermut sioqqutsisumik, peqatigitillugit imaluunniit sanileritillugit nassiunneqarsimanersut paasiniarlugu suleriaatsinik sunniuteqarluartunik atuutilersitsissaaq.

Artikeli 20-mik unioqqutitsinermut akisussaaffik, pigisanut nalilinnut kryptonut kiffartuussissutinik akunnermiliuttutut tuniniaasumiippoq, iliuuserlu pillaatissiissutaasartoq pisarpoq, nuussineq adressemut nammineq host-ikkamut imaluunniit tassanngaanniit ingerlanneqarsimappat, tassunga ilagitillugu nuussinerup nalaani imaluunniit kingorna alapernaarsuinerup pisariaqarfiani, artikeli 14, imm. 1, naqinneq a - c, aamma artikeli 14, imm. 2, naqinneq a – c-mi allaatigineqartut, pisisussaq imaluunniit pisiffigineqartussaq pillugu paasissutissat nuussinermut imaluunniit pigisanut nalilinnut kryptonut batchfilimik nuussinermut sioqqutsisumik, peqatigitillugit imaluunniit sanileritillugit nassiunneqarsimanersut paasiniarlugu sunniuteqarluartunik suleriaaseqanngippat.

*Aningaasanik nuussisarnermut aalajangersakkat 3.-anni artikeli 21*

Artikeli 20, imm. 1 naapertorlugu, pigisanut nalilinnut kryptonut kiffartuussissutinik akunnermiliuttutut tuniniaasoq, pisisussaq aamma pisiffigineqartussaq pillugit paasissutissat piumasaqaataasut amigaateqarnersut paasineqarnissaannut, pigisanik nalilinnik kryptonik nuussinneq ingerlanneqassanersoq, itigartinneqassanersoq, utertillugu nassiunneqassanersoq imaluunniit unitsikkallarneqassanersoq, aammalu siunertamut naapertuuttunik malitsigititanik aaqqiinissaq pillugu naapertuuttunik aalajangiiniarnermut suleriaatsinik aarlerinaatinik aallaavilinnik sunniuteqarluartunik pilersitsissaaq.

Artikeli 21, imm. 1-imik unioqqutitsinermut akisussaaffik, pigisanut nalilinnut kryptonut kiffartuussissutinik akunnermiliuttutut tuniniaasumiippoq, iliuuserlu pillaatissiissutaasartoq tassaavoq suleriaatsinik atuutilersitsisimannginneq aamma malinnissimannginneq.

Pigisanut nalilinnut kryptonut kiffartuussissutinik tuniniaasup, uteqqiasumik pisisussaq imaluunniit pisiffigineqartussaq pillugu paasissutissat piumasaqaataasut saqqummiuttanngippagit, pigisanik nalilinnik kryptonik kiffartuussissutinik tuniniaasumik taassuminnga imaluunniit tassunga imaluunniit tassannga niueqatigiinnikkut attaveqaqatigiinnermik unitsitsinermik, killilersuinermik imaluunniit siunissami pigisanik nalilinnik kryptonik nuussinernik sunilluunniit toqqaannartumik itigartitsinermik qisuariartoqartinnagu, soorlu mianersoqqussutinik nassiussinernik imaluunniit piffissaliussanik aalajangersaanikkut aaqqiinernik naleqquttunik pigisanut nalilinnut kryptonut kiffartuussissutinik akunnermiliuttutut tuniniaasoq aalajangersaassasoq artikeli 21-mi, imm. 2-p aalajangerpaa.

Akiliinermut kiffartuussissutinik tuniniaasup ilaatitsinnginneq taanna aammalu aaqqiinerit aalajangiunneqartut, oqartussaqarfimmut aningaasarsianik malunnarunnaarsaasarnermik pitsaaliuineq aamma peqqarniisaarnianernut aningaasalersuisarnerup akiorneqarnera pillugit aalajangersakkanik malinninneranik nakkutilliinermut akisussaasuusumut nalunaarutigissavai.

Artikeli 21, imm. 2-mik unioqqutitsinermut akisussaaffik, pigisanut nalilinnut kryptonut kiffartuussissutinik akunnermiliuttutut tuniniaasumiippoq, iliuuserlu pillaatissiissutaasartoq pisarpoq, aaqqiissuteqarsimannginnermi aamma siunissami pigisanik nalilinnik kryptonik nuussiniarnernik itigartitsisimannginnermi imaluunniit aaqqiissutaasut pillugit nalunaaruteqarsimannginnermi.

*Aningaasanik nuussisarnermut aalajangersakkat 3.-anni artikeli 22*

Artikeli 22 naapertorlugu, pigisanut nalilinnut kryptonut kiffartuussissutinik akunnermiliuttutut tuniniaasup, pisisussaq imaluunniit pisiffigineqartussaq pillugu paasissutissat amigaatillit imaluunniit tamakkiisuunngitsut, pigisanik nalilinnik kryptonik nuussinerup imaluunniit tamatumunnga attuumassutillit nuussinerit pasinapilussinnaaneri pillugit, aammalu nuussinerup Hvidvasksekretariatetimut nalunaarutigineqarnissaa pillugu, nalilersuinermi faktoritut ilaatissavai, aningaasarsianik malunnarunnaarsaasarneq pillugu peqqussut naapertorlugu aningaasarsianik malunnarunnaarsaasarneq pillugu inatsimmi taaneqartutut, kunngip peqqussutaatigut Kalaallit Nunaannut atuutilersinneqartumi.

Artikeli 22-mik unioqqutitsinermut akisussaaffik, pigisanut nalilinnut kryptonut kiffartuussissutinik akunnermiliuttutut tuniniaasumiippoq, iliuuserlu pillaatissiissutaasartoq pisarpoq, aaqqiissuteqarsimannginnermi, tassani pisisussaq imaluunniit pisiffigineqartussaq pillugu paasissutissat amigaatillit imaluunniit tamakkiisuunngitsut, pigisanik nalilinnik kryptonik nuussinerup imaluunniit tamatumunnga attuumassutillit nuussinerit pasinapilussinnaaneri pillugit, aammalu nuussinerup Hvidvasksekretariatetimut nalunaarutigineqarnissaa pillugu, nalilersuinermi faktoritut ilaatinneqaratik, tassunga ilagitillugu tamanna aningaasarsianik malunnarunnaarsaasarneq pillugu peqqussut naapertorlugu nalunaarutigineqasssanersoq, aningaasarsianik malunnarunnaarsaasarneq pillugu inatsimmi taaneqartutut, kunngip peqqussutaatigut Kalaallit Nunaannut atuutilersinneqartumi.

*Aningaasanik nuussisarnermut aalajangersakkat 3.-anni artikeli 26*

Artikeli 26, imm. 1 malillugu, akiliisoq aamma akiliutinik tigusisoq imaluunniit pisisoq aamma pisinermik tigusisoq pillugit paasissutissat pisariaqartitsinneqavissumit sivisunerusumik toqqorneqassanngillat. Akiliisup aamma akiliutinik tigusisup akiliinermut kiffartuussissutinik tuniniaasuata paasissutissat artikeli 4-miit 7-mut taaneqartut pillugit, aamma pisisup aamma pisinermik tigusisup pigisanut nalilinnut kryptonut kiffartuussissutinik tuniniaasuata paasissutissat artikeli 14-miit 16-mut taaneqartut pillugit, nalunaarsukkat piffissami ukiunik tallimanik sivisussusilimmi toqqussavai.

Artikeli 26, imm. 1-imik unioqqutitsinermut akisussaaffik, akiliisup aamma akiliutinik tigusisup pigisanut nalilinnut kryptonut kiffartuussissutinik tuniniaasuaniippoq imaluunniit pisisussap aamma pisiffigineqartussap pigisanut nalilinnut kryptonut kiffartuussissutinik tuniniaasuaniilluni, iliuuserlu pillaatissiissutaasartoq tassaavoq paasissutissanik toqqorsisimannginneq.

Toqqorsinermut piffissaliussap imm. 1-imi allaqqasup naanerani akiliinermut kiffartuussissutinik tuniniaasut aamma pigisanut nalilinnut kryptonut kiffartuussissutinik tuniniaasut, inunnut paasissutissat piiarneqarnissaat isumannaassagaat, alla nunamut tamarmut inatsisini aalajangersagaanngippat, aalajangiisuusoq, akiliinermut kiffartuussissutinik tuniniaasut aamma pigisanut nalilinnut kryptonut kiffartuussissutinik tuniniaasut, paasissutissat sivisunerusumik toqqorsinnaaneraat imaluunniit toqqussagaat, artikeli 26-mi, imm. 2-p aalajangerpaa.

Artikeli 26, imm. 2-mik unioqqutitsinermut akisussaaffik, akiliinermut kiffartuussissutinik tuniniaasumiippoq imaluunniit pigisanut nalilinnut kryptonut kiffartuussissutinik tuniniaasuaniilluni, iliuuserlu pillaatissiissutaasartoq tassaavoq inunnut paasissutissanik piianissamik isumannaarinnissimannginneq.

Siunnersuutigineqartoq imm. 2 malillugu, pillaasarneq pillugu inatsimmi kapitali 5-imi malittarisassat malillugit, inuit inatsisitigut pisinnaatitaasut pisussaatitaasullu pillaatissiissummut akisussaatinneqarsinnaapput.

Inunnik inatsisitigut pisinnaatitaasunik pisussaatitaasunillu pinerluttulerinermi akisussaatitsisinnaaneq akissussaatitsisarnermut tunngaviit nalinginnaasut naapertorlugit aalajangiiffigineqartassaaq.

*§ 4-mut*

Inatsisip ulloq 30. december 2024-mi atuutilersinneqarnissaa *imm. 1*-imi siunnersuutigineqarpoq.

Aamma piffissami tassani aningaasanik nuussisarnermut aalajangersakkat 3.-at EU-p iluani atuutissaaq, tamannalu isumaqarpoq, Kalaallit Nunaat assingusunik malittarisassaqarluni nangittumik nunatut pingajuusutut inissisimassasoq.

*Imm. 2*-mi siunnersuutigineqarpoq, aningaasanik nuussinermi paasissutissat ilanngullugit nassiunneqartussat pillugit Kalaallit Nunaannut inatsit atuuttoq atorunnaarsinneqassasoq.

Tamanna isumaqarpoq, aningaasanik nuussinermi paasissutissat ilanngullugit nassiunneqartussat pillugit Kalaallit Nunaannut inatsit nr. 326, 30. marts 2019-imeersoq, inatsisip matuma atuutilersinneqarneranut peqatigitillugu, atorunnaarsinneqassasoq.